Undi Melayu beralih kepada PN, banyak kubu kuat PKR, Umno tersungkur

Anak perempuan Anwar Ibrahim, Nurul Izzah menjadi antara calon yang mengalami kekalahan akibat perubahan besar undi Melayu yang diberikan kepada Perikatan Nasional (PN), dalam keputusan Pilihan Raya Umum ke-15 semalam.
Nurul Izzah tewas kepada calon PN Muhammad Fawwaz Mohamad Jan dari PAS dengan majoriti 5,272 undi, mengembalikan kerusi itu kepada parti Islam tersebut selepas empat dekad lalu ia dimenangi oleh Anwar pada 1982.
Kekalahan itu dilihat sebagai tamparan peribadi kepada Anwar kerana Permatang Pauh dianggap sebagai lambang karier politiknya sejak memenangi kerusi itu pertama kali pada 1982.
Kerusi itu juga hanya ditandingi ahli keluarga beliau termasuk semasa ketiadaannya ketika dipenjarakan bagi kesalahan liwat, dan kemudiannya beliau berpindah ke Port Dickson selepas dibebaskan pada 2018.
Anwar sendiri hanya memenangi Tambun dengan majoriti tipis sebanyak 3,700 undi .
Sementara itu, BN juga kehilangan dua kerusi yang sudah berpuluh tahun diwakili pemimpin Umno.
Persaingan di Putrajaya yang merupakan kerusi tradisi Tengku Adnan Mansor berakhir dengan kemenangan Radzi Jidin dari PN, manakala ahli Parlimen paling lama berkhidmat di Malaysia, Tengku Razaleigh Hamzah akhirnya kalah di Gua Musang, Kelantan.
Radzi memperoleh 16,002 undi, menentang Ku Nan (13,692) sementara calon PH Noraishah Mydin Abdul Aziz hanya mendapat 5,988 undi.
Di Gua Musang, Razaleigh tewas dengan kepada calon PAS Mohd Aziz Abu Naim sebanyak 163 undi.
Sementara itu, PN turut menang satu lagi wilayah persekutuan apabila calonnya Suhaili Abd Rahman menewaskan calon BN dan Warisan di Labuan, yang juga merupakan kerusi tradisi BN.
Di kawasan lain, PN turut membuat kejutan apabila memenangi kerusi-kerusi yang dianggap sebagai kawasan Melayu dan kubu kuat penyandangnya.
Antara tersungkur ialah Dr Mahathir Mohamad, yang baru empat tahun lalu dianggap sebagai faktor utama pemerintahan enam dekad BN tumbang pada pilihan raya umum 2018.
Calon tertua negara yang pernah menjadi perdana menteri sebanyak dua kali itu hanya mampu menduduki tempat kedua terakhir dalam pertandingan lima penjuru, apabila sekadar memperoleh 4,566 undi, manakala Mohd Suhaimi Abdullah dari PN mendapat 25,463 undi.
PN juga merampas Tanjung Karang, Kepala Batas, Padang Rengas dan Pasir Salak, yang selama ini dianggap sebagai kubu Umno, parti yang terus menerajui BN walaupun kehilangan kuasa persekutuan pada 2018.
Antara kerusi Melayu pinggir bandar lain yang dirampas PN termasuk Gerik, Padang Besar serta Kulim Bandar Baharu di mana Roslan Hashim menewaskan orang kuat PKR Saifuddin Nasution dengan lebih 13,000 undi.
Di Hulu Selangor, di mana BN dan PH saling menguasainya sejak tiga pilihan raya umum lalu, calon PN Hasnizan Harun telah berjaya merampasnya dengan 46,823 undi, menewaskan Sathia Prakash Nadarajan dari PH yang menerima 45,261 500 undi, sementara Mohan Thangarasu dari MIC mendapat 27,050 undi.
PN juga menang di Kapar, Selangor, kawasan yang disandang oleh Abdullah Sani dari PKR selama tiga penggal.
Kemenangan PN di beberapa kawasan ini adalah penting terutama dalam menjangkakan perpecahan undi Melayu yang sebelum ini dianggap menguntungkan Pakatan Harapan (PH).


Bicara rasuah 1MDB Najib ditangguh lagi

Perbicaraan kes rasuah Najib Razak membabitkan 1Malaysia Development Berhad (1MDB) yang dijadualkan esok, ditangguh sekali lagi berikutan lanjutan Perintah Kawalan Pergerakan Bersyarat (PKPB).Timbalan Pendakwa Raya Ahmad Akram Gharib memberitahu pemberita bahawa mahkamah menetapkan 14 hingga 17 Disember untuk menyambung semula perbicaraan itu yang sepatutnya berlangsung esok hingga 12 November di hadapan Hakim Mahkamah Tinggi Collin Lawrence Sequerah.“Kami telah dimaklumkan mengenai tarikh baharu perbicaraan itu oleh Timbalan Pendaftar Mahkamah Tinggi Farah Azura Mohd Saad melalui e-mel pagi ini,” katanya.Apabila perbicaraan disambung semula, pihak pembelaan dijangka meneruskan soal balas ke atas bekas Ketua Pegawai Eksekutif 1MDB Mohd Hazem Abdul Rahman.Pada 5 Oktober, mahkamah menangguhkan perbicaraan ke 19 Oktober selepas membenarkan permohonan pasukan pembelaan untuk menunda kes berkenaan kerana bekas perdana menteri itu menjalani kuarantin dua minggu selepas pulang berkempen untuk Pilihan Raya Negeri di Sabah bulan lepas.Mahkamah kemudian menjadualkan semula tarikh perbicaraan kepada esok susulan pelaksanaan PKPB.Najib, 67, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 tuduhan pengubahan wang haram membabitkan jumlah wang yang sama.


Arab Saudi bawa keluar 350 lagi warga asing dari Sudan

Arab Saudi memindahkan lebih 356 warga asing dari Sudan termasuk 101 rakyatnya dan rakyat dari beberapa negara lain, menurut kenyataan Kementerian Luar Arab Saudi yang disiarkan di Twitter pada Isnin.
Antara yang dipindahkan ialah rakyat Amerika Syarikat, United Kingdom, Sweden, Itali, Qatar, Syria, Belanda, Iraq, Türkiye, Tanzania, Lubnan dan Libya, lapor Agensi Anadolu.
''Kerajaan Arab Saudi akan meneruskan usaha dan menawarkan bantuan untuk memastikan warga asing dapat dibawa keluar dengagn selamat menuju ke destinasi masing-maisng,'' menurut kenyataan itu.
Pertempuran hebat di Sudan antara Angkatan Tentera Sudan dan pasukan separa tentera Rapid Support Forces (RSF) telah memasuki minggu kedua.
Setakat ini, lebih 400 orang terbunuh manakala lebih 3,500 lagi cedera sejak 15 April.


Vaksin Covid-19 mampu pulihkan ekonomi, menurut kaji selidik

Satu kaji selidik yang dijalankan oleh Pusat Penyelidikan Undian UCSI mendapati lebih separuh daripada responden percaya ekonomi akan kembali pulih selepas vaksin Covid-19 tersedia.Kira-kira 54% daripada 1,007 responden yang mengambil bahagian dalam kaji selidik itu menaruh keyakinan terhadap pemulihan ekonomi negara.“Sebanyak 25.9% sangat yakin, manakala 28% lagi yakin mengenai perkara itu.“22.5% responden mengambil sikap neutral, 15.4% tidak yakin dan 8.2% lagi sangat tidak yakin bahawa ekonomi mampu pulih seperti sediakala,” kata satu kenyataan yang dkeluarkan pusat penyelidikan itu.Tambahnya, ia menunjukkan masyarakat umum optimis terhadap pemulihan ekonomi dengan wujudnya vaksin dan ini mungkin akan merangsang kembali ekonomi Malaysia.Soal selidik itu dilakukan selepas kerajaan menandatangani dua perjanjian untuk mendapatkan bekalan vaksin untuk 9.6 juta penduduk negara ini.Kerajaan melalui perjanjian dengan syarikat gergasi farmasuetikal Pfizer akan memperoleh bekalan vaksin untuk 20% penduduk atau 6.4 juta orang, manakala di bawah kerjasama Covax bakal membolehkan akses 3.2 juta rakyat (10%).Kaji selidik itu juga mendapati hampir separuh sanggup menjadi sebahagian daripada kumpulan perintis untuk disuntik vaksin Covid-19.Kira-kira 47% responden pula menyatakan keyakinan terhadap vaksin yang bakal tersedia di Malaysia.


Negara kini berada di dalam keadaan parah dari sudut ekonomi dan juga kesihatan gara-gara wabak Covid-19.Tiba-tiba di waktu ini, suhu politik negara menjadi panas susulan sesi pemimpin parti-parti politik mengadap Yang di-Pertuan Agong Sultan Abdullah Sultan Ahmad Shah  minggu lalu.Ada yang mendesak sidang Parlimen diadakan segera.Akan tetapi sidang Parlimen Malaysia ini bukan tempat berbincang mahupun membahas idea.Contohnya, dalam hal-ehwal vaksin, apakah ahli-ahli Parlimen kita dapat duduk bersama memikirkan jalan untuk mempercepatkan program mencapai imuniti kelompok?Atau mereka akan lebih cenderung membangkitkan teori konspirasi mengapa vaksin lambat sampai ke negara kita?Ataupun dalam hal-ehwal ekonomi, apakah ahli-ahli Parlimen kita dapat berbincang bagaimana caranya untuk membantu rakyat tetapi pada sama tidak melumpuhkan kewangan negara untuk jangka masa yang panjang.Atau mereka akan lebih cenderung menyerang keputusan kerajaan untuk mencari keuntungan politik?Sejarah kebelakangan tahun ini membuktikan majoriti sidang Parlimen kita sudah menjadi medan drama politik, tempat menghina, menuduh dan mencari keuntungan politik.Yang rakyat dapat hanya berita hiburan politik untuk di”troll” setiap hari.Namun begitu, hak menuntut Parlimen bersidang itu tetap perlu dihormati.Yang dibimbangi ialah ia menimbulkan satu gangguan yang tidak perlu.Fokus negara hari ini hanya ada tiga.Fokus paling utama ialah mencapai imuniti kelompok secepat mungkin dan menamatkan episod ngeri wabak Covid-19.Antara syarat yang boleh dikemukakan untuk meningkatkan jumlah pendaftaran vaksin ialah menetapkan status penvaksinan antara syarat untuk melancong, menetap di hotel dan bekerja.Golongan anti-vaksin tetap akan ada, tapi ia dapat diatasi dengan mengenakan beberapa syarat yang mewajibkan status vaksinasi sebagai kriteria.Fokus kedua ialah pilihan raya sejurus mencapai imuniti kelompok.Masalah politik negara perlu diselesaikan melalui pilihan raya, cukup-cukuplah bermain nombor sokongan dan akuan surat bersumpah yang berubah setiap masa.Dengan adanya kerajaan yang stabil barulah agenda ketiga iaitu memulihkan keadaan ekonomi negara dapat dilaksanakan dengan khusus.Menjaga air muka mana-mana pihak tidaklah penting.Yang penting ialah melakukan apa yang betul untuk negara meskipun terpaksa berdepan dengan emosi anak-anak buah, yang berkisarkan kepentingan diri dan bukannya kepentingan negara.Jangan biar politik mengganas sebelum imunisasi Covid-19 tercapai jika betul sayangkan Malaysia!


Sebarang persetujuan perlu dipersetujui Dewan Tertinggi BN, kata presiden MCA

Presiden MCA Wee Ka Siong menegaskan apa jua keputusan yang dibuat oleh Barisan Nasional (BN) perlu mendapat persetujuan dan mandat daripada Dewan Tertinggi gabungan tersebut.
Dalam hantaran di akaun rasmi Facebook beliau, ahli Parlimen Ayer Hitam itu. menyatakan rasa terkilan melihat kehadiran pemimpin Pakatan Harapan (PH) di Hotel Seri Pacific di Kuala Lumpur di mana beliau perlu menghadiri satu perjumpaan melibatkan ahli Parlimen BN.
Wee berkata tiada sebarang perjumpaan antara ahli Parlimen BN dan wakil PH berlangsung ketika beliau berada di Hotel Seri Pacific itu dari  jam 10 pagi hingga 12 tengah hari dan beliau hanya menghadiri perjumpaan bersama Pengerusi BN Ahmad Zahid Hamidi dan semua ahli Parlimen BN sahaja.
Selepas perjumpaan dan sidang media, beliau tidak terlibat dalam mana-mana perbincangan, pertemuan sama ada kebetulan atau tidak dengan pemimpin PH, katanya.
"Apa jua keputusan yang dibuat oleh BN perlu mendapat persetujuan dan mandat daripada Dewan Tertinggi BN," kata bekas menteri pengangkutan itu.
Beberapa pemimpin BN dan PH dilaporkan bertemu di hotel berkenaan dikatakan membincangkan berhubung pembentukan kerajaan Persekutuan.
Pada Pilihan Raya Umum ke-15 (PRU15) Sabtu lepas, berakhir dengan situasi Parlimen tergantung apabila tiada parti atau gabungan parti politik mendapat majoriti mudah untuk membentuk kerajaan Persekutuan.
PRU15 menyaksikan gabungan parti antaranya Pakatan Harapan (PH) memperoleh 82 kerusi Parlimen, Perikatan Nasional (73), manakala Barisan Nasional (30).
Majoriti mudah untuk membentuk kerajaan ialah 112 kerusi.


Putrajaya pandang serius ancaman Israel mahu ‘lancar serangan ke atas Malaysia’

Malaysia memandang serius sebarang ancaman terhadap pegawai-pegawai Hamas warga Palestin yang tinggal di Malaysia susulan kebimbangan berhubung beberapa laporan mengenai ancaman Israel yang akan melancarkan serangan terhadap musuh-musuhnya di luar negara seperti yang pernah dilakukan ejen Mossad terhadap seorang jurutera Palestin di Kuala Lumpur tiga tahun lalu.Menteri Dalam Negeri Hamzah Zainuddin bagaimanapun menggesa orang ramai untuk kekal bertenang dengan jaminan bahawa situasi keselamatan dalam negara adalah terkawal dan kekal berada di tahap yang baik.“Pasukan Polis Diraja Malaysia (PDRM) bersama agensi-agensi keselamatan lain telah meningkatkan kawalan keselamatan dari semua aspek bagi memelihara ketenteraman awam dan keselamatan rakyat Malaysia, termasuk warga Palestin yang berada di dalam negara,” katanya dalam sebuah kenyataan malam ini susulan perkara itu dibangkitkan MalaysiaNow berhubung beberapa klip dalam talian yang memetik perisikan ketenteraan Israel.Dalam sebuah klip yang dimuat naik di YouTube ia mendakwa Israel akan menjalankan serangan terhadap “gerakan keganasan di seluruh dunia”.“Kepimpinan Israel telah mengarahkan pasukan perisikan Shin Bet dan Mossad untuk menghapuskan pegawai-pegawai tertinggi Hamas di dalam dan luar negara,” kata laporan yang memetik televisyen Israel yang menyebut beberapa negara termasuk Malaysia, Iran, Turki dan Qatar yang didakwa “menempatkan, memberi bantuan kewangan dan melatih pegawai-pegawai Hamas”.Pada 2018, seorang jurutera elektrik yang juga merupakan anggota Hamas Fadi al-Batsh telah ditembak di sebuah jalan raya di Kuala Lumpur oleh dua orang lelaki yang dipercayai pembunuh upahan pasukan perisikan Israel.Malaysia memiliki hubungan baik dengan Hamas, yang merupakan pihak berkuasa di Semenanjung Gaza, ia juga dilihat sebagai kumpulan pejuang utama popular di sebalik perjuangan Palestin.Perdana Menteri Muhyiddin Yassin baru-baru ini turut berhubung dengan ketua Hamas Ismail Haniyeh, yang mengemaskini situasi semasa di Palestin.“Saya menzahirkan ucapan takziah dan dukacita bagi pihak seluruh rakyat Malaysia atas kehilangan nyawa serta kecederaan yang dialami rakyat Palestin akibat serangan ganas rejim Israel,” kata Muhyiddin dalam sebuah kenyataan di Facebook rasminya.


Dukacita Palestin dibedil, Agong sokong Malaysia keluar kenyataan bersama Indonesia, Brunei

Yang di-Pertuan Agong Sultan Abdullah menzahirkan rasa dukacita dan sedih atas pencerobohan serta serangan ganas tentera rejim Israel terhadap Masjid al-Aqsa dan Semenanjung Gaza.Datuk Pengelola Bijaya Diraja Istana Negara Ahmad Fadil Shamsuddin berkata Sultan Abdullah menyifatkan pencerobohan dan serangan berterusan terhadap tempat suci umat Islam yang ketiga itu dan rakyat Palestin pada hari-hari terakhir bulan Ramadan sebagai perbuatan keji dan tindakan yang amat zalim serta tidak berperikemanusiaan.Sehubungan itu, lanjutan kepada perutusan khas Perdana Menteri Muhyiddin Yassin mengenai Palestin semalam, Sultan Abdullah menzahirkan sokongan supaya Malaysia menerajui serta bersama-sama dengan Indonesia dan Brunei untuk mengeluarkan satu kenyataan bersama mengutuk sekeras-kerasnya serangan zalim rejim zionis Israel ke atas Palestin.“Seri Paduka Baginda turut telah menegaskan bahawa kerajaan Malaysia menyokong dan mengalu-alukan cadangan untuk persidangan tergempar Pertubuhan Persidangan Islam (OIC) diadakan bagi membincangkan isu keganasan Israel terhadap Palestin yang dijadualkan hari ini,” katanya dalam kenyataan hari ini.Dilaporkan pencerobohan dan serangan rejim zionis Israel terhadap rakyat Palestin kali ini bermula dengan serangan di Masjid al-Aqsa sejak 7 Mei lepas diikuti serangan udara di Semenanjung Gaza sejak Isnin lalu.Sejak itu, dilaporkan lebih 119 rakyat Palestin terkorban dan beratus-ratus lagi cedera setakat ini.


RUU anti lompat parti dimuktamad, akan dibentang di Parlimen 18 Julai

Draf Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti dimuktamadkan hari ini dan dijangka dibentang di Dewan Rakyat, 18 Julai ini.
Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar berkata rang undang-undang berkenaan dicadang untuk dibahaskan pada 27 dan 28 Julai, tertakluk kepada budi bicara Yang di-Pertua Dewan Rakyat.
"Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti serta penyata (laporan) daripada jawatankuasa pilihan khas tersebut akan dibentangkan atau diletakkan di atas meja ahli Dewan Rakyat di Parlimen pada 18 Julai 2022.
"Penyata dan pindaan perlembagaan itu akan dijadikan rujukan kepada semua Ahli Dewan Rakyat,” katanya dalam satu kenyataan hari ini.
Wan Junaidi berkata perkara tersebut diputuskan dalam mesyuarat Jawatankuasa Pilihan Khas Menimbang Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti Bil. 6 2022 hari ini.
Selain itu, beliau berkata mesyuarat juga mencadangkan garis masa libat urus Bahagian Hal Ehwal Undang-Undang dan Jabatan Peguam Negara (AGC) bersama ahli Dewan Rakyat kerajaan diadakan 25 Julai dan libat urus bersama ahli Dewan Rakyat pembangkang, pada 26 Julai.
"Garis masa itu juga mencadangkan agar sesi libat urus bersama ahli Dewan Negara diadakan pada 8 Ogos 2022 dan bacaan kali pertama di Dewan Negara pada 9 Ogos 2022, diikuti bacaan kedua pada 10 Ogos 2022," katanya.
Wan Junaidi berkata setelah mendapat kelulusan Dewan Rakyat dan Dewan Negara, rang undang-undang berkenaan akan dipersembahkan kepada Yang di-Pertuan Agong di antara 11 hingga 26 Ogos untuk diperkenankan dan pewartaannya dijangka dilaksanakan antara 29 Ogos hingga 2 Sept ini.


Mahkamah Rayuan batal saman peguam cabar kesahan pengampunan diraja Anwar

Mahkamah Rayuan hari ini membatalkan saman difailkan seorang peguam yang mempersoalkan kesahan pengampunan diraja yang diperoleh Anwar Ibrahim bagi sabitan kes liwatnya.Semasa membatalkan saman oleh Mohd Khairul Azam Abdul Aziz, mahkamah membenarkan rayuan Anwar dan Lembaga Pengampunan Wilayah Persekutuan terhadap keputusan Mahkamah Tinggi yang menolak permohonan mereka untuk membatalkan saman itu.Panel tiga hakim Mahkamah Rayuan yang terdiri daripada Has Zanah Mehat, Mohd Sofian Abd Razak dan Lee Heng Cheong memutuskan bahawa dakwaan Mohd Khairul Azam terhadap perayu jelas tidak kukuh kerana beliau tidak menyatakan sebarang alasan tindakan terhadap mereka.Dalam penghakimannya, hakim Has Zanah yang mengetuai panel hakim itu berkata Mohd Khairul Azam tidak mempunyai hak untuk mempersoalkan pengampunan atau nasihat yang diberikan oleh Lembaga Pengampunan itu kepada Yang-di Pertuan Agong dalam memberi pengampunan.“Kami mendapati proses pengampunan dan pemberian pengampunan oleh Yang-di Pertuan Agong kepada perayu (Anwar) tidak dalam apa cara pun menyerang peribadi atau undang-undang atau sebarang hak atau kepentingan responden (Mohd Khairul),” katanya.Beliau berkata keputusan dibuat berdasarkan pelaksanaan hak pengampunan diraja tidak dapat diubah atau disahkan oleh mahkamah dan oleh itu tidak dapat diadili.Kuasa pengampunan terdapat di bawah Perkara 42 Perlembagaan Persekutuan, kata beliau dan menambah bahawa kuasa itu tidak terhad hanya kepada hukuman tetapi juga atas sabitan.Beliau berkata mahkamah mendapati hakim Mahkamah Tinggi membuat kesilapan apabila tidak mengikuti senarai kuasa mahkamah yang telah diputuskan oleh Mahkamah Persekutuan.Hakim itu berkata mahkamah juga mendapati Lembaga Pengampunan dibentuk secara sah dan betul di bawah Perlembagaan Persekutuan.Pada 21 September tahun lepas, Mahkamah Tinggi menolak permohonan Anwar dan Lembaga Pengampunan untuk membatalkan saman pemula itu selepas memutuskan Mohd Khairul Azam, mempunyai locus standi bagi emulakan saman itu kerana beliau adalah orang awam dan berkelayakan sebagai peguam.Anwar, memfailkan permohonan untuk membatalkan saman itu atas alasan Azam tidak mempunyai locus standi atau kedudukan di sisi undang-undang untuk meneruskan tindakan saman tersebut, tuntutan saman plaintif remeh, mengaibkan serta suatu penyalahgunaan proses mahkamah.Mohd Khairul Azam, yang memfailkan saman pemula itu pada 26 Februari tahun lepas, menamakan Lembaga Pengampunan dan Anwar selaku defendan, mendakwa beberapa tindakan tidak berperlembagaan telah diambil bagi memastikan Anwar menerima pengampunan yang membebaskannya dari penjara selepas Pilihan Raya Umum (PRU) Ke-14.Peguam itu mendakwa pengampunan penuh yang diberikan kepada Anwar oleh Yang di-Pertuan Agong bercanggah dengan Perkara 42(4) dan (5) Perlembagaan Persekutuan berikutan kuasa pengampunan oleh Yang di-Pertuan Agong hendaklah dilaksanakan atas nasihat Lembaga Pengampunan.Dakwanya pada ketika itu Lembaga Pengampunan belum dibentuk dengan sempurna berikutan negara baru selesai menjalankan PRU ke-14 pada 9 Mei 2018 dan dalam proses membentuk kerajaan baru.Anwar telah dihukum penjara lima tahun kerana meliwat pembantu peribadinya Mohd Saiful Bukhari Azlan dan sabitan serta hukuman itu dikekalkan Mahkamah Persekutuan pada 10 Feb 2015.Dalam prosiding secara dalam talian hari ini, mahkamah mendengar hujah peguam Gopal Sri Ram yang mewakili Anwar, Peguam Kanan Persekutuan Suzana Atan bagi pihak Lembaga Pengampunan serta peguam Mohamed Haniff Khatri Abdullah yang mewakili Mohd Khairul Azam.Sri Ram berhujah bahawa hakim Mahkamah Tinggi tidak mempunyai kuasa untuk tidak mematuhi keputusan Mahkamah Persekutuan dalam kes Sim Kie Chon lawan Superintenden Penjara Pudu & lain yang menyatakan bahawa kuasa pengampunan yang diperuntukkan di bawah Perkara 42 Perlembagaan Persekutuan adalah hak belas kasihan, hanya diberikan kepada Yang di-Pertuan Agong atau pemerintah mana-mana negeri di Malaysia.Suzana berhujah bahawa Mohd Khairul Azam mesti membuktikan bagaimana beliau terkesan dengan keputusan Lembaga Pengampunan dan alasan yang diberikan dalam pernyataan tuntutannya tidak memenuhi prinsip undang-undang yang ditetapkan oleh keputusan Mahkamah Persekutuan baru-baru ini.Sementara itu, Mohamed Haniff Khatri dalam hujahnya berkata hanya ada pengampunan ke atas hukuman dan bukan atas sabitan dan menambah bahawa isu-isu tersebut tidak pernah diputuskan di mana-mana mahkamah dan saman perlu dibicarakan.


SPRM bongkar sindiket ‘palsukan’ sijil kelahiran

Suruhanjaya Pencegahan Rasuah Malaysia (SPRM) menahan 12 individu termasuk dua pegawai agensi kerajaan, empat doktor perubatan swasta dan enam orang awam kerana dipercayai terlibat dalam memalsukan dokumen sijil lahir bagi mendaftarkan anak angkat sebagai anak kandung.
Menurut sumber, semua suspek dalam lingkungan usia 42 hingga 81 tahun itu ditahan kira-kira jam 6 petang semalam dalam satu serbuan berasingan yang dilakukan di beberapa lokasi sekitar Lembah Klang.
Tambah sumber, pemohon (orang awam) akan membayar wang rasuah sama ada secara peribadi atau menerusi orang tengah kepada doktor di klinik-klinik tertentu bagi mendapatkan surat pengesahan kelahiran yang palsu, di mana anak yang akan didaftarkan sebenarnya tidak dilahirkan di klinik tersebut.
Difahamkan doktor tertentu akan menandatangani borang kelahiran bagi mengesahkan kelahiran pemohon di klinik berkenaan meskipun ianya tidak berlaku.
“Kemudian dengan pengesahan tersebut pemohon atau orang tengah akan menguruskan pendaftaran kelahiran anak dan sekiranya terdapat keraguan pihak berkaitan akan memaklumkan kepada pemohon bahawa permohonan tidak dapat diproses dan perlu menunggu tindakan lanjut,” kata sumber.
“Kaunter agensi kerajaan kemudian akan merujuk permohonan ini ke Bahagian Siasatan Khas untuk dibuka fail siasatan.”
Menurut sumber itu lagi, pemohon atau orang tengah kemudian akan cuba berurusan dengan pegawai agensi kerajaan bagi mendapatkan status permohonan dan sekiranya mereka ditolak atau disenaraihitamkan mereka akan menawarkan sejumlah wang rasuah kepada pegawai terlibat untuk mendapatkan kelulusan bagi permohonan itu.
Difahamkan jumlah bayaran rasuah yang diterima adalah antara RM2,000 hingga RM6,000 bagi setiap kes.
Sementara itu, Pengarah Bahagian Perisikan SPRM Azmi Kamaruzaman ketika dihubungi mengesahkan penahanan tersebut dan memaklumkan kes disiasat mengikut Seksyen 17 dan Seksyen 18 Akta SPRM 2009.
Tambah Azmi, semua suspek akan dibawa ke Mahkamah Kuala Lumpur hari ini kira-kira jam 8.30 pagi untuk urusan permohonan reman.


GPS sekali lagi tegaskan tidak akan beri laluan kepada Bersatu pada PRU15

Gabungan Parti Sarawak (GOS) hari ini sekali lagi menegaskan keputusannya untuk tidak memberikan laluan kepada calon Bersatu pada Pilihan Raya Umum ke-15 (PRU15), walaupun hubungan GPS mempunyai hubungan yang mesra dengan parti semenanjung tersebut.Sebaliknya, Pengerusi GPS Abang Johari Openg berkata gabungan itu akan bertanding di keseluruhan 31 kerusi Parlimen sekiranya PRU15 diumumkan.“Kami tak akan bincang persoalan itu sehingga sampai pada waktunya,” katanya ketika ditanya mengenai gesaan Presiden Bersatu Muhyiddin Yassin untuk mempertimbangkan calon-calon dari parti itu untuk bertanding di kerusi Parlimen Sarawak.“Namun, GPS sudah tentu akan bertanding di seluruh 31 kerusi.”Bersatu yang diketuai Pengerusi Perikatan Nasional Muhyiddin ketika ini mewakili dua kerusi Parlimen di Sarawak: Puncak Borneo dan Saratok.Kedua-dua kerusi itu diwakili bekas ahli PKR: Willie Mongin di Puncak Borneo dan Ali Biju di Saratok.GPS yang terdiri dari Parti Pesaka Bumiputera Bersatu diketuai Abang Johari, Parti Rakyat Bersatu Sarawak, Parti Rakyat Sarawak dan Parti Demokratik Progresif dilihat secara meluar sebagai “kingmaker” dalam politik persekutuan.Sokongan daripada gabungan itu dan PAS dilihat sebagai penting dalam Langkah Sheraton di mana ia kemudiannya menggantikan kerajaan Pakatan Harapan (PH) sebagai kerajaan selepas PH tumbang pada Februari 2020.Tahun lalu, Muhyiddin berkata persefahaman antara Bersatu dan Abang Johari yang merupakan premier Sarawak dicapai dalam perbincangan antara mereka beberapa minggu sebelum Pilihan Raya Negeri Sarawak Disember lalu.Beliau berkata persefahaman itu termasuk Bersatu memberi laluan kepada GPS dengan tidak bertanding pada PRN Sarawak dan sebagai tukarannya, GPS akan bekerjasama dengan Bersatu pada PRU15.“Kami capai persefahaman bagi PRN, kami akan sokong GPS,” kata Muhyiddin.“Abang Johari faham, dan dia kata bagi PRU, itu terbuka. Itulah apa yang dia kata.”


SPRM rakam keterangan 10 saksi dalam siasatan penjualan tanah lapangan terbang di Seri Iskandar

Suruhanjaya Pencegahan Rasuah Malaysia (SPRM) Perak telah merekodkan keterangan 10 individu bagi membantu siasatan berhubung isu penjualan tanah pembinaan lapangan terbang antarabangsa di Seri Iskandar.Pengarah SPRM Perak Mohd Fauzi Mohamad berkata mereka terdiri daripada pegawai Perbadanan Kemajuan Negeri Perak (PKNP) dan kerajaan negeri, bekas exco kerajaan negeri serta pegawai Pejabat Tanah dan Galian.“Seorang ahli lembaga pengarah PKNP merangkap bekas penasihat undang-undang Negeri juga telah dirakam kenyataannya. SPRM hari ini akan merakam keterangan seorang lagi Ahli Lembaga Pengarah PKNP yang turut hadir dalam mesyuarat ahli lembaga pengarah berkaitan perbincangan penjualan tanah PKNP,” katanya ketika dihubungi Bernama hari ini.Beliau berkata pihaknya dijangka merakam kenyataan seorang lagi saksi penting dalam masa terdekat sebelum kertas siasatan dikemukakan kepada Timbalan Pendakwa Raya untuk penelitian.Menurutnya setakat ini tiada penahanan terhadap mana-mana individu yang dikatakan terlibat dengan kesalahan berkaitan penjualan tanah lapangan terbang itu dan siasatan masih menjurus kepada kesalahan mengikut Seksyen 23 Akta SPRM 2009 iaitu menggunakan jawatan atau kedudukan untuk suapan dan lain-lain kesalahan di bawah akta itu.Sebelum ini, Fauzi dilaporkan berkata pihaknya akan memanggil beberapa individu bagi membantu siasatan susulan aduan rasmi diterima daripada Ahli Dewan Undangan Negeri Manjoi Asmuni Awi pada 5 April lepas.Menteri Besar Perak Saarani Mohamad pula dilaporkan berkata tanah itu telah dijual kepada sebuah syarikat swasta semasa pentadbiran kerajaan Pakatan Harapan kerana ketika pemerintahan Barisan Nasional, ia dirizabkan kepada PKNP bagi tujuan pembinaan lapangan terbang antarabangsa.


Perang retorik menjelang PRN 6 negeri

Penganalisis politik meramalkan pelbagai isu akan dibangkitkan pada Pilihan Raya Negeri (PRN) tahun ini, dengan Pakatan Harapan (PH) dijangka akan berganding bahu dengan Umno sebagai cerminan kerjasama mereka di peringkat Persekutuan untuk menentang Perikatan Nasional (PN).
Mazlan Ali dari Universiti Teknologi Malaysia berkata parti-parti dalam kerajaan campuran itu berkemungkinan akan menumpukan kepada kestabilan politik dan keperluan untuk membantu dalam menangani isu-isu di lapangan.
"Perkara berkaitan rasuah juga mungkin dibangkitkan, berikutan dakwaan PN menyalahgunakan kira-kira RM93 bilion dana rangsangan ekonomi semasa pandemik Covid-19," katanya kepada MalaysiaNow.
“Juga isu perpaduan kaum. Mereka akan mengatakan parti-parti pembangkang lebih fokus kepada isu perkauman dan agama. Parti kerajaan pula mengatakan mereka bersama Semenanjung, Sabah dan Sarawak bersatu untuk mewujudkan negara yang sederhana, lambangkan berbilang kaum dan sebagainya.”
Sementara itu, bagi parti pembangkang, PAS dan Bersatu dijangka memainkan isu-isu utama seperti ketidakupayaan kerajaan menangani kos sara hidup dan kenaikan harga barang yang dilihat menjadi beban ditanggung rakyat.
“Mereka juga akan fokus kepada isu rasuah dan integriti. Mereka akan kata Anwar Ibrahim sebagai perdana menteri sanggup berkompromi dengan Umno malah diterima duduk dalam Kabinet.
“Mereka akan mengatakan PH sudah langgar prinsip kerana terima kleptokrat.”
Sebelum ini, beberapa pihak termasuk pemerhati dan ahli politik mencadangkan PRN di enam negeri terbabit iaitu Kelantan, Terengganu, Kedah, Selangor, Negeri Sembilan dan Pulau Pinang dijalankan secara serentak pada Mac iaitu sebelum bermulanya Ramadan.
Cadangan lain pula membayangkan PRN diadakan pada Mei atau Jun selepas sambutan hari raya Aidilfitri.
Dalam pada itu, Ketua Penyelidik di O2 Research Malaysia, Anis Anwar Suhaimi berkata isu-isu nasional pada PRN kali ini akan tertumpu kepada kecekapan para menteri menguruskan tugas masing-masing terutamanya portfolio kementerian yang sering kali mendapat perhatian umum.
Ini termasuklah isu kos sara hidup, sukan dan penganjuran konsert di kemuncak perlawanan bola sepak selain isu kawalan sempadan daripada kemasukan pelancong China bagi membendung penularan Covid-19, dividen berkaitan Bumiputera dan kebebasan media sosial.
“Menteri yang banyak menjadi sasaran dalam isu ini selain perdana menteri sendiri termasuklah juga Rafizi Ramli (Menteri Ekonomi), Hannah Yeoh (Menteri Belia dan Sukan) dan Fahmi Fadzil (Menteri Komunikasi dan Digital),” katanya.
Bagaimanapun, katanya, dalam usaha untuk mempamerkan kecekapan urus tadbir kerajaan, Perdana Menteri Anwar Ibrahim akan memperlihatkan usaha-usaha proaktif yang digunakan beliau seperti pengumumannya bekerja pada hari cuti dan lawatan menteri secara mengejut seperti Menteri Pengangkutan Anthony Loke.
Seterusnya, dalam usaha menyerang naratif pihak lawan dari PN, parti-parti dalam kerajaan akan membawa imej mereka sebagai kerajaan bersifat inklusif dan menyerang pembangkang menggunakan isu Melayu-Islam.
“Manakala bagi isu negeri pula, fokus serangan pembangkang akan tertumpu pada urus tadbir di Selangor dan Pulau Pinang khususnya air dan alam sekitar.
“Sementara isu kemajuan dan banjir akan dijadikan serangan terhadap kerajaan negeri PN terutamanya di Kelantan.”
Sokongan Melayu
Dari sudut sokongan Melayu pada PRN di enam negeri itu, Mazlan berkata beliau menjangkakan tiada perubahan mendadak sokongan Melayu kepada PN, terutamanya di negeri utara dan di pantai timur yang menyaksikan lonjakan sokongan terbesar terhadap gabungan itu pada Pilihan Raya Umum ke-15 (PRU15).
Pada PRU15, kemunculan PN dengan parti utamanya, Bersatu dan PAS membawa satu gabungan politik yang memberi saingan sengit kepada Umno dan PH.
PAS berjaya menguasai 49 kerusi Parlimen (enam merupakan pemimpin Bersatu yang menggunakan logo PAS) sekali gus menjadi parti Melayu tertinggi mendominasi kerusi Parlimen Melayu iaitu hampir 43% berbanding Umno 23% dan PKR hanya 11%.
Dengan sokongan orang Melayu terhadap PH dilihat semakin merosot, sebarang kerjasama dengan Umno berkemungkinan menyaksikan Barisan Nasional (BN) ditugaskan untuk mendapatkan sokongan kaum itu.
Namun, sejauh mana Umno boleh berfungsi dan memainkan peranan terhadap misi tersebut?
Menurut Anis, terdapat tiga peranan utama Umno yang perlu dimainkan dalam kerjasama BN-PH bila berdepan dengan PRN akan datang.
Pertamanya, mengendurkan prasangka pengundi Melayu terhadap PH khususnya kepada DAP.
Ini kerana, prasangka tersebut menjadi faktor penolakan pengundi Melayu terhadap kerajaan semasa.
Kedua, Umno dilihat perlu membersihkan imej DAP dengan meyakinkan orang Melayu untuk keluar mengundi khususnya di kerusi-kerusi yang ditandingi oleh rakan parti kerajaan.
“Pengundi Umno dijangka masih boleh keluar mengundi jika calonnya dari BN sepertimana di Dewan Undangan Negeri (DUN) Tioman. Namun, pola yang berbeza di Padang Serai di mana ahli Umno masih belum bersedia mengundi parti kerajaan yang lain.”
Peranan Umno yang ketiga pula adalah mengemudi kerajaan di negeri-negeri Melayu terutamanya di Kedah, Terengganu dan Kelantan.
Kata Anis, prestasi PH dalam gabungan pasca PRU15 akan dinilai di Selangor, Pulau Pinang dan Negeri Sembilan.
Sementara BN-Umno pula akan dinilai di tiga buah negeri yang lain.
“Memandangkan PH sudah memiliki kekuatan tunggal, maka Umno perlu membuktikan mereka mampu membawa kemenangan di negeri yang dikuasai PN dalam mengukuhkan kedudukan rakan parti PH dalam kerajaan.”
Pada masa sama, Mazlan berkata gabungan undi Melayu daripada Umno dan PH mampu menghasilkan satu keputusan yang baik.
Katanya, gabungan kerjasama itu boleh membantu Umno dan PH mendapatkan lebih banyak kerusi di negeri-negeri utara tetapi masih sukar bagi negeri-negeri di Pantai Timur.
“Lagi-lagi untuk menawan negeri-negeri itu. Tapi untuk Kedah (atau) Perlis, negeri itu saya kira boleh.”


AS luluskan penundaan pemberian vaksin Moderna untuk remaja

Firma bioteknologi Moderna berkata pada Ahad pihak berkuasa Amerika Syarikat (AS) telah menunda kelulusan vaksin Covid-19 untuk remaja bagi membolehkan lebih banyak masa untuk menambah baik kajian potensi risiko menghidapi keradangan jantung atau myocarditis.Pada Jumaat, Pentadbiran Makan dan Ubatan (FDA) “telah memaklumkan kepada Moderna pihaknya memerlukan masa untuk menilai analisis antarabangsa terbaru terhadap risiko myocarditis selepas vakasinasi,” kata firma tersebut dalam sebuah kenyataan pada Ahad.Penilaian tersebut akan meneliti sama ada pihaknya boleh mengesyorkan vaksin Moderna bagi kanak-kanak berusia 12 hingga 17 tahun boleh dikekalkan sehingga Januari 2022, kata syarikat tersebut.Sebelum ini, myocarditis dan risiko berkaitan termasuk pericarditis (radang di selaput jantung) dikaitkan dengan vaksin Pfizer dan Moderna, termasuk dalam kalangan kanak-kanak dan awal dewasa.Menurut sebuah kajian yang diterbitkan pada Ogos oleh Pusat Kawalan Penyakit Berjangkit AS (CDC) risiko tersebut lebih tinggi selepas jangkitan Covid-19CDC mendapati “myocarditis susulan vaksinasi mRNA adalah jarang berlaku dan secara amnya sederhana,” kata Moderna.Pada Jumaat, vaksin Covid-19 lain mRNA keluaran Pfizer-BioNTech telah menerima kelulusan AS bagi vaksinasi kanak-kanak berusia lima hingga 11 tahun, menggunakan dos lebih kecil dari golongan dewasa.Sebelum ini, Moderna berkata pihaknya masih menunggu FDA untuk memutuskan sama ada akan meluluskan vaksinnya untuk digunakan bagi kumpulan individu berusia di bawah 18 tahun sebelum mendapatkan kelulusan pihak berkuasa untuk menjalankan vaksinasi bagi kumpulan usia yang lebih muda.


Undi elektoral sahkan kemenangan Joe Biden

Delegasi pengundi elektoral mula mengundi pada Isnin untuk menentukan presiden baru Amerika Syarikat (AS) berasaskan pilihan raya 2020, bagi memuktamadkan kemenangan pemimpin Demokrat, Joe Biden untuk kerusi Rumah Putih, lapor Agensi Berita Xinhua.Bekas Naib Presiden itu, sudah pun menerima lebih 270 undi elektoral yang diperlukan untuk menjaminnya ke Rumah Putih dan California yang memiliki 55 perwakilan, menjadi negeri paling banyak menyumbang kepada kemenangan Biden pada petang Isnin.Tiada sebarang kejutan atau perwakilan yang berpaling tadah bagi undian elektoral Pennsylvania, Michigan, Wisconsin, Georgia dan Arizona, kawasan yang menyaksikan saingan sengit daripada penyandang jawatan, Presiden Donald Trump.Biden dijangka berucap pada malam ini, untuk meraikan kemenangannya.“Sekarang masanya untuk membuka lembaran baru. Untuk bersatu dan memulihkan,” kata Biden, berdasarkan petikan draf ucapan yang akan dikeluarkan oleh pasukan peralihannya.“Saya akan tetap bekerja keras untuk mereka yang tidak memilih saya, begitu juga kepada mereka yang menyokong saya,” kata Biden yang sekali lagi berikrar akan menjadi “presiden untuk semua rakyat Amerika”.Selepas proses elektoral di negeri-negeri dijalankan selaras dengan keputusan pilihan raya November lalu, ia akan disahkan dan rekod itu dihantar ke Kongres, Arkib Negara dan mahkamah.Di Michigan, ibu negeri itu ditutup ketika undian berlangsung kerana ancaman keganasan dan tunjuk perasaan.Kongres akan mengesahkan keputusan undian elektoral itu pada 6 Januari sebagai langkah seterusnya dalam proses peralihan presiden.Meskipun Undi Elektoral dibuat pada Isnin, Trump dan sekutunya menyatakan mereka akan meneruskan usaha untuk membatalkan keputusan pilihan raya, dengan alasan, 20 Januari iaitu tarikh pelantikan presiden baru, adalah sekadar tarikh yang ditetapkan perlembagaan.Di Michigan, ibu negeri itu ditutup ketika undian berlangsung kerana ancaman keganasan dan tunjuk perasaan.Banyak petisyen pilihan raya oleh Trump dan sekutunya bagi mencabar keputusan pilihan raya, ditolak oleh mahkamah peringkat negeri dan persekutuan sejak pilihan raya berakhir November lalu.


Jumlah mangsa banjir di 4 negeri menurun, Johor meningkat

Jumlah mangsa banjir di Pahang, Terengganu, Kelantan dan Perak  terus menunjukkan trend penurunan petang ini setelah beberapa pusat pemindahan sementara (PPS) di empat negeri itu ditutup.Namun begitu, situasi berbeza di Johor, apabila negeri tersebut kembali dilanda bencana itu selepas beberapa bandar utamanya mula ditenggelami air akibat hujan lebat berterusan sejak malam tadi.Di Pahang, jumlah mangsa banjir berkurangan sedikit petang ini, dengan 25,392 orang daripada 6,885 keluarga masih berada di 258 PPS di sembilan daerah.Portal Info Bencana Jabatan Kebajikan Masyarakat (JKM) melaporkan daerah Temerloh masih merekodkan jumlah mangsa paling ramai iaitu 11,909 orang diikuti Maran (3,577 orang), Pekan (2,406 orang), Lipis (2,200 orang), Bera (1,565 orang), Raub (1,472 orang) Jerantut (1,286 orang), Kuantan (777 orang) dan Rompin (200 orang).Sementara, Tinjauan Bernama di Temerloh mendapati banjir di beberapa lokasi mulai surut membolehkan Jalan Temerloh-Mentakab dilalui kenderaan ringan.Di Terengganu, dua daerah mencatatkan penurunan jumlah mangsa kepada 6,981 orang di 24 PPS setakat 3 petang ini berbanding 10,086 orang pada 8 pagi.Ketua Sekretariat Jawatankuasa Pengurusan Bencana Negeri Leftenan Kolonel (PA) Che Adam A Rahman berkata Kemaman masih merekodkan jumlah mangsa tertinggi iaitu 6,169 orang manakala di Dungun pula jumlah mangsa ialah 812 orang.Situasi sama turut berlaku di Kelantan apabila jumlah mangsa banjir yang dipindahkan membabitkan dua jajahan berkurang kepada 2,118 setakat 3 petang ini berbanding 2,990 pada pagi tadi yang ditempatkan di 24 PPS.Berdasarkan aplikasi Info Bencana JKM ketika ini PPS di jajahan Tanah Merah telah ditutup sepenuhnya manakala di Pasir Mas merekodkan seramai 1,334 mangsa yang ditempatkan di 14 PPS, dan sebanyak 10 PPS di Kuala Krai yang masih aktif bagi menempatkan 784 orang.Di Perak, hanya tinggal satu PPS yang dibuka iaitu di Dewan Majlis Perbandaran Teluk Intan dalam daerah Hilir Perak yang menempatkan seramai 59 mangsa banjir, setakat 1 tengah hari ini.Menurut jurucakap Sekretariat Jawatankuasa Pengurusan Bencana Negeri, sebuah pusat pemindahan di dewan orang ramai Kampung Perah, Gerik di daerah Hulu Perak yang dibuka sejak 6 Januari lepas telah ditutup tengah hari tadi selepas banjir pulih dan penduduk dibenarkan pulang ke rumah masing-masing selain cuaca di kebanyakan tempat pada hari ini cerah.Bagaimanapun, di Johor, hujan lebat di Johor Bahru dan Kota Tinggi sejak 11 malam tadi sehingga kini mengakibatkan beberapa kawasan di daerah itu mulai dinaiki air setelah keadaan banjir di kawasan berkenaan dilihat beransur pulih sejak dua hari lepas.Pengerusi Jawatankuasa Kesihatan dan Alam Sekitar negeri R. Vidyananthan berkata jumlah mangsa banjir di negeri itu meningkat mendadak kepada 1,251 orang daripada 382 keluarga setakat 4 petang ini berbanding 479 orang daripada 128 keluarga yang direkodkan pada 8 pagi tadi.“Kota Tinggi merupakan daerah yang paling ramai merekodkan mangsa iaitu seramai 569 orang, diikuti Mersing (320), Johor Bahru (268 orang) dan Segamat (94 orang). Kesemua mereka ditempatkan di 27 PPS di empat daerah berkenaan,” katanya dalam kenyataan.Sementara itu, Jalan Felda Semenchu (FT1406) dekat Kota Tinggi ditutup untuk semua kenderaan kerana dinaiki air.Terdahulu, Jabatan Meteorologi mengeluarkan amaran cuaca bahaya dengan hujan sangat lebat dijangka berterusan di daerah Johor Bahru, Kota Tinggi, Kulai, Pontian, Kluang dan Batu Pahat manakala amaran buruk dikeluarkan bagi Segamat dan Mersing (hujan lebat dijangka berterusan) serta waspada bagi Tangkak dan Muar.


Ramai pelajar dijangka tinggalkan universiti akibat kekangan kewangan

Para pelajar di universiti-universiti awam dalam negara dijangka tidak keberatan untuk menamatkan pengajian masing-masing akibat dihimpit dengan kos sara hidup dan krisis kewangan individu yang tidak menentu.
Seorang bekas pensyarah dan pentadbir jabatan di sebuah universiti awam berkata, sebilangan kecil pelajar sudah dikesan meninggalkan pengajian disebabkan tidak mampu untuk menyara diri terutamanya di kawasan-kawasan bandar besar seperti Kuala Lumpur dan Selangor.
Katanya, dalam sedikit masa lagi sekiranya masalah ekonomi dan inflasi tidak diatasi dengan baik trend tersebut berkemungkinan besar melibatkan jumlah pelajar yang lebih ramai.
"Ini macam bom jangka. Apabila pelajar susah nak hidup, nak makan pun tidak ada wang. Kita suruh mereka diam kerana merasakan diri kita lagi susah berbanding mereka.
"Lama kelamaan mereka juga malas mengadu kerana takut dinilai dengan komen yang tidak baik. Akhirnya mereka keluar dan berdepan realiti yang lebih mencabar. Bekerja atau menganggur tanpa ijazah.
"Bila ini berlaku, universiti tidak lagi relevan," katanya kepada MalaysiaNow dengan syarat tidak dinamakan.
Beliau yang pernah menjadi pensyarah sambilan dan menjawat jawatan tinggi dalam Jabatan Pendaftaran berkata rakan-rakan dan bekas pekerja sering berkongsi perkara itu kepadanya dengan mengatakan pelajar amat terdesak untuk mendapatkan sumber kewangan tambahan jika mahu meneruskan pengajian.
Lebih merisaukan lagi, perkara sebegitu sepatutnya sudah lama dikesan melalui laporan-laporan berita oleh pihak media.
Bagaimanapun, katanya, hanya segelintir yang mampu memahami realiti yang berlaku.
"Apabila media lapor pelajar ini berhenti belajar kerana mahu bantu bapa. Pelajar ini pula berhenti kerana jaga ibu sakit.
"Apa maknanya? Mereka ini susah. Tidak mampu. Tiada siapa lagi yang boleh salur wang jika terus belajar."
Perkembangan itu katanya, memberikan gambaran seolah-olah masyarakat mengandaikan pelajar tersebut hanya mempunyai satu masalah iaitu ibu atau bapa sakit tanpa mengambil kira isu yang sebenar iaitu status kewangan diri dan keluarga.
Pada Julai, Kementerian Pendidkan Tinggi (KPT) mengumumkan lebih 30,000 atau 2.6% daripada lebih 1.1 juta mahasiswa di universiti awam gagal menamatkan pengajian ketika pandemik Covid-19 pada 2020 dan 2021.
Sistem rekod itu menyebut para pelajar gagal menamatkan pengajian disebabkan masalah kesihatan, isu peribadi, gagal peperiksaan dan gagal mendaftar.
Atas sebab itu, bekas pentadbir jabatan pendaftaran itu menegaskan KPT dan universiti menjalankan kaji selidik yang lebih mendalam mengenai hal ini.
Katanya, setiap pelajar yang meninggalkan universiti perlu ditemu bual secara berfokus bagi mendapatkan jawapan sebenar kepada permasalahan masing-masing.
Pihak universiti katanya, tidak boleh bergantung kepada jawapan yang disifatkan "berpura-pura" dikhuatiri pelajar berasa malu atau tidak mahu berkongsi.
"Melainkan kes yang memang jelas dia ada masalah kesihatan kerana ada laporan hospital. Tetapi masalah keluarga? Boleh jadi mereka ini boleh dibantu dan berjaya tamatkan pengajian.
"Ini masalah sistem yang kita ada. Ketika proses kemasukan, semua benda kita minta. Ketika pelajar melangkah keluar dari universiti, kita tidak peduli."
Pelajar makin terkesan
Tinjauan MalaysiaNow di media sosial mendapati rata-rata pelajar universiti meluahkan kebimbangan masing-masing terhadap sesi akademik yang akan berlangsung dalam masa terdekat.
Antara masalah yang dihadapi adalah mengenai kemasukan wang biasiswa yang lambat, tiada kekosongan kediaman dan ura-ura kenaikan bayaran yuran bagi beberapa perkara seperti bil elektrik dan fasiliti.
Seorang pelajar menulis di Facebooknya pada minggu lalu mengenai bayaran deposit rumah sewa di Shah Alam, Selangor melebihi RM9,000, satu jumlah yang dikatakan tidak masuk akal untuk dibayar oleh golongan pelajar.
Sekiranya tiada wang pendahuluan disediakan, kebanyakan pelajar mungkin tiada tempat tinggal sepanjang menjalani pengajian di universiti selama satu semester.
Ketika dihubungi, Presiden Majlis Perwakilan Pelajar Kebangsaan (MPPK) Alinur Ahlam berkata tidak dinafikan kerajaan banyak menyalurkan bantuan dan pelbagai inisiatif untuk memastikan pelajar dapat belajar dalam keadaan baik meskipun berdepan cabaran ekonomi.
Bagaimanapun, Alinur menyatakan lebih baik sekiranya bantuan lebih bersasar diberikan kepada pelajar yang benar-benar memerlukan dari segi kewangan.
"Tetapi di sini perlukan bantuan dari pihak universiti untuk kenal pasti mengapa mereka ini berhenti belajar.
"Dan maklumkan kepada kementerian supaya bantuan yang ingin disalurkan ini tepat kepada mereka yang memerlukan."
Universiti tidak mampu membantu
Mengulas lanjut, bekas pensyarah sambilan selama lebih 10 tahun itu memberitahu, universiti-universiti awam tidak lagi mampu menyediakan inisiatif kewangan dan bantuan kepada pelajar dengan kekerapan yang banyak kerana dana yang amat terhad.
Katanya, hampir semua universiti di seluruh negara sedang "mati kutu" memikirkan bentuk-bentuk bantuan yang boleh disumbangkan kepada pelajar bagi memastikan mereka boleh menjalani kehidupan harian di kampus dengan lebih baik.
Atas sebab itu, katanya, tidak menghairankan mengapa universiti kini dilihat mahu mencari keuntungan dan penaja untuk program-program tanggungjawab sosial korporat (CSR) agar dapat menampung kos bantuan kepada pelajar masing-masing.
"Kalau tidak percaya, cuba anda tanyakan mana-mana timbalan naib canselor universiti. Sudah pasti tiada siapa yang akan berikan jawapan.
"Jika ada, jawapannya mungkin masih berselindung daripada realiti yang berlaku."
Beberapa pengurusan tertinggi universiti awam yang dihubungi MalaysiaNow tidak memberikan respons apabila ditanya mengenai perkara ini.


Najib sertai Rosmah dalam lawatan kali pertama ke luar negara sejak tumbang

Bekas perdana menteri hari ini dibenarkan untuk memperoleh semula pasportnya buat sementara waktu bagi membolehkannya ke Singapura bagi menemani anak perempuannya yang akan bersalin di republik itu, menyertai isterinya Rosmah Mansor yang turut dibenarkan mendapatkan pasportnya.Menurut laporan Malaysiakini, panel tiga hakim dipengerusikan Kamaludin Md Said pagi ini sebulat suara membenarkan permohonan Najib.Beliau dibenarkan menggunakan pasportnya dari 20 Oktober hingga 22 November.Najib disabitkan bersalah Julai tahun lalu di atas tujuh pertuduhan pecah amanah, pengubahan wang haram dan salah guna kuasa melibatkan RM42 juta dana SRC International Sdn Bhd.Beliau kini dalam proses rayuan terhadap sabitannya di Mahkamah Rayuan.Dalam afidavit sokongannya, Najib berkata anak perempuannya itu kini menetap di Singapura bersama suami dan anak sulungnya yang berusia empat tahun.Najib juga berkata beliau juga tidak mempunyai risiko untuk melarikan diri kerana keluarga dan kerjayanya sebagai seorang bekas menteri dan menteri besar selain sumber pendapatan serta hartanya berada di Malaysia.“Tambahan pula, saya sedang berada di bawah ikat jamin RM7 juta dan ia bukanlah jumlah yang kecil. Saya juga telah menghadiri kesemua tarikh perbicaraan yang ditetapkan mahkamah sebelum ini,” katanya.MENYUSUL LAGI


Orang tua dan gasing

Untuk aku dalam hidup ini tiadalah zaman yang paling gemilang seperti zaman kanak-kanak.Zaman membesar, zaman baru masuk sekolah, zaman belum mengenal betul dan salah.Semua yang berlaku menarik perhatian. Semua yang dilihat adalah perkara baru.Semua yang ternampak penuh dengan ketakjuban. Usik apa sahaja semuanya menjadi pengalaman.Main, bermain dan bermain dengan kawan-kawan. Zaman bermain adalah zaman mula mengenal dunia.Aduh! Indahnya zaman kanak-kanak. Tanpa tanggungjawab. Tanpa soal jawab. Hanya gelak, hilai, ketawa, tangis, sedih dan kemudian ketawa kembali.Zaman ini juga penuh kreatif. Aku rasa di zaman ini benih kesenian mula ditabur. Nampak kerbau kita berlakon seperti kerbau.Kalau lembu berlaga kita juga ikut sesama kawan-kawan berlaga menanduk macam lembu.Menyanyi, berlagu, berzanji dan berzikir entah apa-apa. Mengikut sesuka hati.Susah nak dipisahkan antara menyanyi, menjerit atau melaung.Semua dalam satu irama. Irama budak-budak mahu membesar.Mengenal warna hijau maknanya buah rambutan itu kelat dan pahit jika digigit.Menguning mengenal buah baru nak masak. Merah ranum ertinya manis enak.Bila hitam atau pudar sampai ertinya rosak, busuk dan mungkin berulat.Jika dimakan mungkin sakit perut. Semua ilmu pengetahuan ini aku pelajari semasa aku kanak-kanak.Ketika bermain pun kita bertukar dan beralih. Permainan bertukar-tukar.Silih berganti-ganti dan bermusim-musim.Awas! Sekali lihat ada jadual permainan yang tepat. Memang wujud tukang atur. Kami bermain mengikut musim yang diatur oleh alam.Alam Jelebu wilayah paling kering di Malaysia yang menyusun permainan. Tiada kalendar atau hari bulan untuk bermain.Kawasan Kampung Batu Serambai yang luas itu adalah dunia aku dan juga menjadi guru dan juru kemudi.Bila hujan sampai kami main air hujan. Mandi di padang bola. Menggelecek atas rumput yang berlumpur licin.Dari mandi air hujan di padang kami beralih ke sungai. Hujan lebat bukan hanya membawa rahmat untuk penanam padi, ianya juga membuka pesta mandi manda untuk budak-budak.Zaman mandi telanjang dalam sungai tanpa malu dan segan. Tiada rahsia yang ingin disorokkan. Bermain, bermain dan bermain.Mandi sungai paling seronok dan amat melalaikan.Ini bertambah meriah dengan terjun dari tebing ke dalam sungai.Ada juga kawan-kawan yang berani akan memanjat pokok tepi tebing dan terjun dari pokok ke dalam sungai.Bila bosan “terjun tambam” kami jadikan diri kami dua pasukan yang berseteru.Kami berperang dalam sungai menggunakan “peluru” tanah liat.Bercempera di sungai kadang kala kami lupa hari sudah jauh petang.Bila petani turun ke sawah aku juga turun ke sawah memancing ikan.Atau aku ke lubuk mengotek haruan. Menggecar lubuk dan menimba anak sungai mencari ikan sambil bermain.Masa berjalan dengan penuh kegembiraan.Tiada ruang kosong yang tidak diisi dengan permainan.Selesai musim menuai padi kami main layang-layang.Siapa yang memulakan? Hah! Tiba-tiba di satu petang ada yang ternampak Abang Pawang di tengah sawah menaikkan layang-layang.Esoknya semua budak kampung mula mencari buluh dan benang membuat layang-layang.Kami yang tidak memiliki modal hanya mendengar cerita tentang wujudnya kertas layang-layang yang boleh dibeli di kedai Cina dalam pekan Kuala Klawang.Aku juga ada mendengar khabar ada layang-layang yang siap dijual di kedai.Berapa harganya tidak penah aku ketahui kerana aku tidak pernah membeli layang-layang.Aku membuat layang-layang dengan menggunakan kertas surat khabar lama atau kertas buku yang aku koyakkan.Hasilnya layang-layang aku tidak pernah naik tinggi. Tidak setinggi layang-layang Abang Pawang yang pembuatannya lebih profesional.Untuk kami budak-budak akan bermain apa sahaja.Yang penting ialah bersuka-suka mengambil bahagian dalam permainan. Tidak pernah kami mempersoalkan kualiti dan rupa bentuk bahan permainan kami.Apa yang ada itulah kami rayakan. Layang-layang yang berjaya naik tinggi akan dirayakan.Aku yang tidak pandai membuat layang-layang akan mencuba sedaya upaya menaikkan layang-layang aku ke udara.Cita-cita yang tidak pernah padam dalam ingatan aku.Aku sentiasa gagal. Layang-layang aku yang gagal naik.Ianya hanya mengikut betapa pantas aku berlari.Maka layang-layang aku jadi bahan ketawa. Untuk menambah keseronokan sendiri, bukan marah tetapi aku bersama ketawa merayakan kegagalan layang-layang buatan sendiri.Setiap musim layang-layang aku akan gagal tapi tak pernah merasa sedih atau kecewa atau putus asa.Ini kerana aku sendiri sama-sama ketawa melihat layang-layang surat khabar aku terbarai koyak.Ini pembelajaran zaman kanak-kanak.Bosan main layang-layang kami main bola.Jangan terperanjat kami tidak memiliki bola yang khusus.Bola ini kami pinjam dari bilik sukan sekolah. Biasanya aku dipertanggungjawabkan mengambil bola kerana Cikgu Zaleha memiliki kunci sekolah.Penat main bola kami main guli. Main guli kami tiada pilihan, kami wajib membeli guli dari kedai di Kuala Klawang.Ada juga percubaan membuat guli dari tanah liat. Tapi projek ini gagal.Bila bosan main guli kami mula main gasing.Main gasing ini bermula apabila ada kedai di Kuala Klawang menjual gasing lima sen sebiji. Ini gasing Cina yang pakunya agak panjang dan badan kecil. Paku gasing Cina boleh diasah untuk menduku gasing lawan.Main gasing memerlukan laman tanah yang agak keras.Main boleh berkumpulan dan boleh bersendirian.Idea dan niat main gasing ini ialah untuk menduku dan memaku hingga pecah gasing lawan. Seronok memang seronok.Tiba-tiba satu petang ketika main gasing di tepi padang sekolah Suman Dusa datang dengan Gasing Melayu.Dia seorang sahaja yang ada gasing jenis ini.Gasing Melayu macam bentuk tempayan dan pakunya tidak panjang.“Mana dapat? Sapa buat?” Suara bertanya.“Chu Solat yang buat.” Suman menerangkan.Aku tahu sosok yang bernama Chu Solat ini. Orangnya agak berumur dan selalu memakai songkok.Esok petang pulang dari sekolah aku mengajak kawan aku Musa dan Derih pergi ke rumah Chu Solat. Tujuan kami ialah nak menengok kalau-kalau dia ada lagi gasing.Kami menapak agak jauh melintas sawah melintas kebun getah baru sampai ke tempat yang kami tuju.Chu Solat duduk bersendirian di hujung kampung. Sebuah pondok kecil dinding buluh atap rumbia di tepi kebun getah.Ketika itu aku tak dapat mengagak umurnya.Aku yang baru masuk darjah enam menganggap Chu Solat ini orang tua. Aku pula menganggap diri aku lebih tua dari Deris dan Musa.Dari jauh aku nampak Chu Solat sedang mengasah parang di tepi rumah.“Ooi budak, nak kemano ni? Cari apo?” Chu Solat bersuara bila dia melihat kami dari jauh..“Jalan-jalan.” Aku menyembunyikan niat asal kami.“Chu, gasing ada lagi tak?” Musa membocorkan niat kami.“Gasing apo?” Chu Solat bertanya.“Gasing Melayu macam Chu bagi pado Suman.” Aku memberi penjelasan.“Datang ni, nak main gasing ko nak cari gasing?”“Kalau ado kami nak satu.” Aku mula berkata benar.“Sekarang ni Chu tak do yang siap, baru jumpo batang beweh, koreh. Elok buek gasing.”Chu Solat berundur masuk ke dalam rumah dan keluar membawa dua biji rangka bentuk gasing yang belum siap.“Kau bertigo, Chu kona buek satu lagi. Dah siap nanti datang sini, parang kono tajam kalau nak buek gasing.”Chu Solat membuat janji sambil dia mengasah parang.Bayangkan betapa gembiranya hati aku. Tidak lama lagi aku akan memiliki gasing Melayu.Gasing Melayu ni berpusing agak lama. Untuk memutar gasing Melayu dengan baik memerlukan tali dari kulit pokok terap.Empat hari kemudian kami bertiga sekali lagi datang ke rumah Chu Solat.Bila kami sampai dia tak ada. Kami rasa kecewa. Lalu kami mengundur pulang.Belum jauh kami menapak dalam kebun getah kami terserampak dengan Chu Solat. Parang terselit dipanggang dan selaras senapang tersangkut di bahu.“Cari babi… banyak babi dalam kobun pisang kek rumah Lobai Juri.” Chu Solat memberi penjelasan.“Nak ambik gasing, moh ke rumah Chu dah buek tigo biji.” Kata-kata yang memang kami tunggu untuk dituturkan.Petang itu aku menjadi pemilik gasing Melayu.Bukan semua budak di Kampung Batu Serambai memiliki gasing Melayu. Aku merasa bangga.Gasing Melayu dari kayu beweh sebesar tin susu cap Junjung.Gasing ini aku jaga baik-baik.Aku ubah warnanya yang agak putih menjadi coklat dengan kiwi kasut.Sayangnya aku ini menggunakan tali gasing biasa bukan tali terap.Aku tidak tahu di mana hendak di cari kulit pokok terap.Semenjak mendapat hadiah gasing daripada Chu Solat,  hubungan dengan dia makin rapat. Aku selalu datang bertandang ke rumahnya di hulu kampung.Kadang kala mendengar cerita dia memburu babi. Cerita dia menembak kancil dan napuh. Kisah dia mengetuk untuk memerangkap kancil.“Bilo kito kotok tanah, kancil dongar dio datang. Menari-nari maso tu kito tembak.” Chu Solat menerangkan pada aku konsep mengetuk.Aku perhatikan Chu Solat ini duduk bersendirian. Menghisap rokok daun nipah. Tembakau dan daun nipah tersimpan dalam tin tembakau cap nenes.Aku tak tahu apakah Chu Solat ini pernah ada isteri dan anak. Aku juga tidak tahu siapa saudara maranya di Kampung Batu Serambai.Rumah kecilnya ada dapur berlantaikan bumi.Periuk kecil, belanga tanah liat yang kecil, tiga buah cawan dan beberapa pinggan dan mangkuk.Di tengah rumah Chu Solat tidur di atas tilam dan aku lihat ada kelambu.Tidak berkatil. Lantai rumah dari setengah papan setengah buluh.Dinding rumah ini dari buluh yang dipecah-pecahkan. Atas kepala tidurnya tergantung senapang.Di sebelah senapang tali pinggang besar dengan tempat khusus untuk menyimpan peluru senapang. Lima butir peluru terselit di tali panggang.Chu Solat hidup solo. Hari berganti hari. Musim berubah.Pokok ara tepi jalan besar depan kedai runcit Makcik Jarah mula berbuah.Pokok ara ini cukup rendang. Ara ini rajin berbuah, setiap tahun sekali.Ada kalanya dua tiga kali setahun. Bila ara berbuah maka burung akan berpesta.Sampai dua minggu pokok ara ini akan bising dengan suara dan kicauan pelbagai jenis burung.Ada balam, merbah, tiong, kelicap dan serindit, semuanya berpesta.Burung punai dari luar Kampung Batu Serambai pun akan datang berpesta makan buah.Dari pagi hingga ke petang pokok ara ini heboh.Aku tak tahu macam mana burung-burung dari luar kampung tahu pokok ara depan kedai Makcik Jarah sedang berbuah. Ini menakjubkan aku.Ketika ini Tuan DO untuk daerah Jelebu ialah Raja Nong Chik.Tuan pegawai daerah ini suka memburu.Entah siapa dari kampung aku yang memberitahu Raja Nong Chik tentang buah ara sudah masak.Maka pada sebelah petang setelah pejabat di tutup Raja Nong Chik akan datang dengan pembantu dan dua anaknya. Dia datang dengan senapang untuk menembak punai.Maka kami budak-budak kampung akan turut sama berpesta melihat Raja Nong Chik menembak punai dengan peluru penabur.Ketika ini juga Chu Solat akan keluar dengan senapangnya.Dua senapang patah berdentam-dentum menembak punai.Tapi bukan mudah peluru menuju sasaran. Burung-burung akan bertempiaran terbang bila bedil berdentum.Pemburu wajib menunggu di bawah pokok agar kumpulan burung yang lari tadi hinggap kembali.Kami budak-budak kampung hanya memerhati. Raja Nong Chik memberi peluru kepada Chu Solat.Tiga petang Raja Nong Chik datang menembak punai. Ada petang yang tujuh lapan ekor burung punai sempat disembelih.Ada petang balik kosong. Semuanya punai dibawa pulang oleh Raja Nong Chik.“Kenapa tak mintak sekor punai boleh goreng?” Aku bertanya pada Chu Solat.“DO tu datang jauh, kita bila-bila boleh menembak.” Chu Solat menerangkan kenapa dia tak mahu mengambil punai untuk dimasak.“Kau dah pernah merasa daging punai?” Chu Solat bertanya.“Tak pernah.” Aku menggelengkan kepala.“Nanti la, nanti la, ado rezeki nanti.” Chu Solat membuat janji ketika kami meninggalkan pokok ara depan kedai Makcik Jarah.Di Kampung Batu Serambai semua orang kampung tahu kedai Makcik Jarah. Kedai ini bukan saja kedai runcit. Ini kedai kopi, teh dan kuih untuk minum pagi dan petang.Paling istimewa di waktu pagi ialah nasi pulut dengan sambal tumis Makcik Jarah.Keluarga Cikgu Zaleha adalah pelanggan tetap dengan buku tiga lima dari kedai ini. Aku selalu membeli nasi pulut Makcik Jarah untuk sarapan kami sekeluarga.Di kedai kopi ini tempat orang kampung berkumpul dan membaca akhbar Utusan Melayu dan Utusan Zaman. Kedai Makcik Jarah ini juga menjadi tempat posmen meninggalkan surat dan tempat bas berhenti.Satu petang beberapa bulan setelah pesta menembak punai tamat, aku terjumpa Chu Solat.Chu Solat sudah berpindah rumah dari hujung kampung kini duduk tak jauh dari kedai Makcik Jarah.Ini bangunan rumah papan. Pada satu ketika dulu bangunan ini menjadi balai penerangan untuk Kampung Batu Serambai. Kini Chu Solat menjadi penjaganya. Mungkin kerana dia ada senapang.“Datang rumah Chu, ada burung punai kau nak merasa?” Chu Solat mempelawa aku.Jemputan ini tidak aku tolak. Di dapur aku ternampak tiga ekor burung punai yang bulunya sudah dicabut. Telanjang bulat sedia untuk dimasak.“Petang semalam Chu tembak, bukan kek aro, kek rumah Lebai Juri. Punai makan buah senduduk.” Chu Solat memberi penjelasan.Chu Solat memasak nasi. Kemudian dia mengambil lada, kunyit, bawang, serai dan garam. Aku hairan Chu Solat tiada lesung batu.Kehairanan aku terjawab bila Chu Solat mula melenyek semua bahan ini dengan menggunakan tempurung kelapa.Tidak pernah aku melihat memasak cara ini. Ini cara tradisi lama Melayu sebelum lesung batu dicipta.Malam itu aku makan gulai burung punai masak lemak santan berlada. Memang aku rasa pedas tapi enak daging punai ini.“Jaga-jaga kalau tergigit peluru penabur. Kadang-kadang ado tersorok dalam daging punai ini.”Chu Solat memberi aku ingatan kerana kemungkinan serpihan peluru masih terlekat dalam daging.Lepas makan Chu Solat menghisap rokok. Aku duduk terlunjur kenyang lepas makan.“Nanti kito cari kancil, kito pogi mengotok.”Chu Solat melepaskan satu ledakan jemputan yang memang aku tunggu.


Pelaksanaan Undi 18 tidak harus dipertikai lagi, kata penganalisis

Tidak seharusnya ada pertikaian lagi berhubung had umur mengundi yang diturunkan dari 21 kepada 18 tahun memandangkan rang undang-undang tersebut sudah diluluskan secara sebulat suara pada 2019, kata penganalisis ketika Suruhanjaya Pilihan Raya (SPR) sedang bersedia untuk mematuhi keputusan Mahkamah Tinggi di Sarawak minggu lalu.Pengarah Eksekutif Ilham Centre Hisommudin Bakar berkata, isu tidak bersetuju dengan rang undang-undang tersebut sudah tidak lagi relevan kerana sudah diluluskan Dewan Rakyat.“Persoalan utama sekarang ialah bagaimana kerajaan dan Suruhanjaya Pilihan Raya (SPR) ingin melaksanakan akta tersebut dan membuat persiapan menjelang Pilihan Raya Umum ke-15 (PRU 15) nanti,” katanya kepada MalaysiaNow.Semalam, Menteri di Jabatan Perdana Menteri Wan Junaidi Tuanku Jaafar berkata setakat ini, belum ada arahan untuk membuat rayuan terhadap keputusan Mahkamah Tinggi Kuching yang mengarahkan Putrajaya untuk melaksanakan Undi 18 sebelum 31 Disember.Junaidi berkata, kerajaan akan mematuhi perintah mahkamah untuk menurunkan usia minimum pengundi dari 21 ke 18 tahun sebelum tarikh ditetapkan.Pada 3 September, Mahkamah Tinggi Kuching mengarahkan kerajaan untuk melaksanakan peraturan had undi 18 tahun, membolehkan sekitar 135,000 golongan muda Sarawak berusia antara 18 dan 20 tahun untuk mengundi pada pilihan raya negeri akan datang.Keputusan tersebut merupakan satu kemenangan bagi lima belia yang memfailkan semakan semula kehakiman bagi menggesa Putrajaya untuk melaksanakan undang-undang yang menurunkan had umur mengundi dari 21 kepada 18 tahun selepas ia diluluskan secara sebulat suara di Parlimen dua tahun lalu.Menurut Hisommudin isu kematangan politik juga yang sering ditimbulkan oleh golongan penentang dasar ini sebenarnya sangat subjektif dan bergantung kepada tahap pendedahan politik oleh setiap individu.“Pastinya pendidikan politik menjadi asas utama golongan ini untuk mempunyai daya berfikir yang waras sebelum mereka tentukan nasib kerajaan mana akan perintah negara.“Mata pelajaran di sekolah juga terdedah kepada politik cuma ia dalam konteks berbeza seperti sejarah dan pengajian am. Persoalannya adalah bagaimana mereka lihat perkara ini secara realiti,” katanya.Golongan muda tak minat politik perkara biasaPada Julai 2019, Malaysia melakar sejarah apabila Dewan Rakyat meluluskan Rang Undang-Undang (RUU) Perlembagaan (Pindaan) 2019 bagi menurunkan had umur mengundi, pendaftaran pengundi automatik dan menurunkan had umur calon bertanding pilihan raya kepada 18 tahun.Hisommudin berkata, isu golongan muda dilihat tidak begitu minat dengan politik merupakan fenomena biasa, bukan sahaja di Malaysia tetapi juga di negara maju.Menurutnya, golongan ini melihat politik sebagai sesuatu yang negatif dan memandang rendah terhadap kerjaya dalam politik.“Ilham Centre melakukan kajian spesifik tentang anak muda pada 2015 dan mendapati golongan ini sukar untuk terlibat dalam parti politik.“Ini rungutan yang berlaku dalam kalangan penggerak parti politik, tidak kira parti kerajaan atau pembangkang. Mereka hadapi trend sama iaitu sukar mendapatkan keahlian anak muda,” katanya.Katanya, penjernihan perlu dibuktikan sama ada parti kerajaan atau pembangkang bagi membersihkan minda dan persepsi anak muda dalam usaha menarik minat mereka terhadap arena politik negara.Selain itu, katanya, golongan muda lebih gemar bergerak secara “indie” atau bebas dan tidak mahu terikat atau dibayangi oleh cengkaman parti politik bagi penentuan sikap mereka.“Jika golongan ini ingin bertanding di PRU juga tidak ada masalah, terutama jika mereka mempunyai kelayakan serta mendapat sokongan rakyat setempat.“Itulah kelebihan sistem demokrasi negara,” katanya.


Kerajaan lulus Bayaran Insentif Wilayah untuk anggota tentera, kata PM

Kerajaan bersetuju meluluskan pemanjangan Bayaran Insentif Wilayah (BIW) bagi menggantikan Bayaran Insentif Sabah/Sarawak (BISS) dan Bayaran Insentif Semenanjung (BISM) kepada anggota perkhidmatan Angkatan Tentera Malaysia (ATM) berkuat kuasa 1 Julai ini.
Berita gembira itu diumumkan Perdana Menteri Anwar Ibrahim ketika berucap pada Program Mesra Bersama Warga ATM Markas 5 Briged, Kem Lok Kawi, Sabah di Putatan hari ini.
Anwar berkata kelulusan itu akan memanfaatkan seramai 33,586 anggota ATM dengan implikasi kewangan tambahan sebanyak RM87.8 juta setahun berdasarkan perjawatan tahun lepas (2022).
Sebelum ini, katanya pegawai dan anggota ATM yang bertukar wilayah menerima BISS dan BISM, namun kedua-dua insentif diberikan itu adalah lebih rendah berbanding kadar BIW yang diterima oleh pegawai perkhidmatan awam lain.
"Sedangkan, asas pembayaran ketiga-tiga insentif adalah sama iaitu untuk menampung kos sara hidup yang tinggi serta sebagai galakan pegawai dari Semenanjung untuk berkhidmat di Sabah atau Sarawak dan sebaliknya," katanya.
Turut hadir pada majlis itu Ketua Menteri Sabah Hajiji Noor, Menteri Pertahanan Mohamad Hasan, Timbalan Ketua Menteri III Shahelmey Yahya, Panglima Tentera Darat Jeneral Mohammad Ab Rahman dan Ketua Pengarah Perkhidmatan Awam Zulkapli Mohamed.
Dalam pada itu, Anwar turut mengumumkan projek baharu melibatkan pembangunan semula 49 unit rumah terbiar untuk dijadikan 47 unit kuarters awam dan sebuah rumah transit Kementerian Pertahanan cawangan Sabah di Taman Lok Kawi bernilai RM25 juta.
Bagi projek sedia ada, Anwar berkata kerajaan memperuntukkan RM213 juta bagi membina Rumah Keluarga Angkatan Tentera (RKAT) tambahan pelbagai kelas di Kem Lok Kawi.
Mengulas mengenai projek pembangunan di Putatan, Anwar berkata sebanyak RM67 juta diperuntukkan bagi menaik taraf Jalan Lok Kawi dari Bulatan Sabindo Ke Sungai Kinarut, selain RM4.8 juta bagi membaik pulih serta menaik taraf aviari di Taman Hidupan Liar Lok Kawi.
“Kerajaan juga komited membina sekolah baharu Sekolah Menengah Kebangsaan Lok Kawi dengan kos projek bernilai RM23 juta yang akan dibangunkan dalam kadar segera,” katanya.


Keputusan rayuan anak Mat Sabu terhadap sabitan kes dadah 27 Oktober depan

Mahkamah Tinggi hari ini menetapkan 27 Oktober untuk keputusan rayuan anak bekas menteri pertahanan Mohamad Sabu, Ahmad Saiful Islam bagi mengetepikan sabitan dan hukuman penjara lapan bulan kerana penyalahgunaan dadah.Hakim Collin Lawrence Sequerah menetapkan tarikh itu selepas mendengar hujahan peguam Nasar Khan yang mewakili Saiful, 33, dan timbalan pendakwa raya Izalina Abdullah.Terdahulu, Nasar berhujah, dalam kes itu pihak polis hanya mengambil satu sampel urin anak guamnya dan proses pengambilan sampel tersebut tidak mengikut peraturan serta terdapat percanggahan antara keterangan saksi pendakwaan berhubung sampel itu.“Selain itu, terdapat kesilapan pada ekshibit botol sampel air kencing itu dan kepincangan dalam rantaian penguasaan sampel tersebut selain sampel disimpan terlalu lama sebelum diuji di makmal,” katanya. Izalina berhujah prosedur pengambilan sebotol sampel urin ke atas perayu (Saiful) adalah memadai dan teratur mengikut undang-undang.“Isu sampel urin dicemari tidak pernah dibangkitkan oleh pihak pembelaan kepada mana-mana saksi pendakwaan dan tiada pada bila-bila masa perayu membuat laporan polis yang mengatakan dia dianiaya berikutan proses pengambilan sampel urin yang konon tidak teratur.“Oleh itu, majistret (Mohamad Aizat Abdul Rahim) tidak tersalah arah dalam menjatuhkan hukuman ke atas perayu dan tiada faktor menyebabkan Mahkamah Tinggi perlu ubah dapatan Majistret. Pihak kami memohon rayuan perayu ditolak dan hukuman ke atasnya dikekalkan,” katanya.Saiful didakwa menggunakan dadah jenis THC di sebuah hotel pada jam 2.05 pagi, 5 Januari 2019.Pada 2 Julai 2020, Saiful memfailkan rayuan terhadap keputusan Majistret Mohamad Aizat Abdul Rahim pada 24 Jun tahun sama yang mensabitkannya atas kesalahan di bawah Seksyen 15(1)(a) Akta Dadah Berbahaya 1952 dan menghukumnya dengan penjara lapan bulan.Mohamad Aizat menjatuhkan hukuman itu terhadap Saiful selepas mendapati pihak pembelaan gagal menimbulkan keraguan munasabah di akhir kes pembelaan dan mengarahkannya menjalani dua tahun pengawasan di bawah Agensi Antidadah Kebangsaan (AADK) serta polis sejurus selesai menjalani hukuman penjara itu.Bagaimanapun mahkamah membenarkan permohonannya untuk menangguhkan pelaksanaan hukuman penjara sementara menunggu rayuan di Mahkamah Tinggi.


Cabaran misi sulung pelajar Malaysia lancar roket di Amerika Syarikat

Bangunan berwarna merah gelap itu kelihatan sunyi.Tiada pergerakan dapat dikesan di sekeliling fakulti aeroangkasa, Universiti Sains Malaysia.Namun di dalam sebuah bilik kecil berhawa dingin, A Vanmitha tekun melihat skrin komputer yang terpampang gambar sebuah roket.Dikelilingi beberapa rakan sepasukan, gadis itu rancak berbincang mengenai perincian roket tersebut.Di makmal bersebelahan bilik itu, kelihatan beberapa orang lelaki sedang memeriksa bahagian roket itu yang diperbuat daripada gentian kaca (fiberglass).Ia masih dalam peringkat pembangunan dan belum terbentuk sepenuhnya.Ketua Wau Rocketry A Vanmitha bercakap ketika temu bual bersama MalaysiaNow.Mereka merupakan sebahagian daripada 12 ahli pasukan Wau Rocketry dari Universiti Sains Malaysia (USM) yang akan bertanding dalam Spaceport America Cup pada bulan Jun ini.Ia merupakan pertandingan roket pelajar terbesar dunia.Vanmitha yang merupakan ketua pasukan Wau Rocketry berkata, mereka merupakan pasukan Malaysia yang pertama dapat memasuki pertandingan tersebut.“Kami juga satu-satunya pasukan mewakili Malaysia. Di Asia Tenggara, dua lagi negara yang menghantar wakil ialah Singapura dan Thailand,” katanya kepada MalaysiaNow.Bakal berlangsung di New Mexico, Amerika Syarikat (AS), lebih 40 negara menyertai Spaceport America Cup tahun ini membabitkan 1,700 siswazah.Vanmitha yang merupakan pelajar semester kelima fakulti aeroangkasa USM memberitahu, universiti itu mendapat tempat 92 daripada 151 pasukan yang layak.“Saya memutuskan untuk membentuk pasukan ini selepas mendapat tahu pertandingan ini diadakan secara fizikal di AS. Pada tahun lepas mereka hanya adakan secara maya.“Semasa peringkat kelayakan, roket dinilai 100% berdasarkan maklumat dan simulasi dalam perisian OpenRocket,” katanya.Sebuah papan putih dipenuhi dengan perancangan dan kiraan di belakang salah seorang ahli pasukan Wau Rocketry yang sedang bekerja di makmal mereka.Menurut laman sesawang pertandingan itu, ia sudah diadakan sejak 2017.Dua kategori umum dipertandingkan iaitu pelancaran setinggi 10,000 kaki dan 30,000 kaki.Daripada dua kategori ini, pasukan boleh memilih untuk menyertai sub kategori “commercial off the shelf (cots)” atau “student research and development (SAD)”.Semasa pertandingan, roket akan dilancarkan di platform yang disediakan.Penilaian setiap penyertaan akan dibuat berdasarkan tiga kriteria, iaitu altitude maksimum, mendapatkan semula bahagian roket yang jatuh (recovery), dan juga data mesti dihantar secara langsung kepada stesen di lapangan.Pasukan Wau Rocketry bakal menyertai kategori 10,000 kaki cots.Menceritakan tentang roket pasukannya, Vanmitha berkata roket bernama “Hebat” itu akan dibina sepanjang 2.87 meter dan seberat 22.67 kilogram.Ia akan menggunakan motor roket berbahan bakar “solid propellant”, model Aerotech M1850.Roket Hebat akan membawa satu satelit nano ciptaan USM sendiri untuk dilancarkan pada ketinggian 900 kaki.“Satelit nano ini akan mengumpul data misi, seperti tekanan udara, persekitaran, sinaran ultraviolet dan kesan pencemaran di kawasan New Mexico, sebelum dijangka mendarat menggguna sistem posisi sejagat (GPS),” katanya.Ahli pasukan memeriksa helaian resin di makmal mereka, ia akan digunakan untuk membina roket rekaan mereka.Lebih menarik lagi, Vanmitha berkata satelit itu akan dibawa turun menggunakan dron, dan bukannya payung terjun seperti kaedah konvensional.Cabarannya, menurut Vanmitha, ialah apabila mereka tidak boleh membuat ujian pelancaran di Malaysia.Ia merupakan syarat yang dikenakan penganjur.“Kami hanya akan membuat pelancaran sekali sahaja, iaitu semasa pertandingan. Ia seperti do-or-die untuk kami,” katanya.Rocket tersebut akan siap dipasang di AS, memandangkan ada beberapa bahagian yang hanya boleh didapati di negara itu.Wau Rocketry menerima bimbingan daripada dua mentor iaitu ketua pegawai operasi SpaceIn, Ahmad Tamimi Ahmad Termizi dan Julian Chee Yie Jian yang, pelajar kejuruteraan aeroangkasa Wichita State University.Dua pensyarah, Norilmi Amilia Ismail dan Chang Wei Shyang turut menjadi penasihat kepada pasukan itu.Pelajar dari fakulti aeroangkasa USM bergambar bersama.Tamimi berkata, kemasukan Wau Rocketry diharap dapat menarik minat orang ramai dan kerajaan untuk melihat potensi industri roket di Malaysia.“Kita ada banyak potensi, sebab negara kita terletak di Khatulistiwa. Ini peluang untuk Malaysia jadi tapak pelancaran roket di darat mahupun di laut.“Dari segi kos, teknologi dan kepakaran, kita boleh buat. Cumanya kita perlu komitmen tinggi daripada kerajaan,” katanya.Katanya, Malaysia agak ketinggalan berbanding negara jiran.Ia meskipun industri aeroangkasa di Malaysia bermula lebih awal.Industri roket, katanya memerlukan permintaan industri untuk terus berkembang, sekali gus mengehadkan penglibatan syarikat tempatan.“Penyelidikan teknologi roket buatan tempatan sudah dijalankan penyelidikan sejak 1980-an lagi, namun kurang sokongan daripada kerajaan.“Sebab itu kemajuan kita sangat perlahan,” katanya.Dalam pada itu, Vanmitha berkata pasukan itu berjaya mengumpul RM150,000 yang diperlukan untuk setiap perbelanjaan mereka di AS kelak.


Yayasan Akalbudi dahulukan RM1.3 juta bantu persatuan bola sepak polis, kata Zahid

Ahmad Zahid Hamidi memberitahu Mahkamah Tinggi semalam bahawa, beliau mendahulukan dana Yayasan Akalbudi (YAB) sebanyak RM1.3 juta kepada Persatuan Bola Sepak Polis Diraja Malaysia (PDRM), kerana pemain dan kakitangan persatuan itu tidak mendapat gaji dan elaun selama empat bulan.Zahid, 69, berkata beliau sebelum ini tidak pernah memberi apa-apa sumbangan kepada Persatuan Bola Sepak PDRM, bagaimanapun sebagai menteri dalam negeri ketika itu, PDRM berada di bawah kendaliannya.“Saya telah dimaklumkan oleh menantu saya, Zul Hisham Zainal bahawa, persatuan bola sepak itu berada dalam keadaan yang sangat memerlukan bantuan kewangan, memandangkan empat bulan gaji mereka tidak dibayar menyebabkan pemain dan staf tidak berkemampuan untuk membayar perbelanjaan peribadi, seperti membayar sewa rumah, kereta, nafkah dan keperluan lain,” katanya.Beliau berkata demikian ketika membacakan pernyataan saksi, semasa membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.Bekas timbalan perdana menteri itu berkata wang pendahuluan tersebut adalah seiring dengan objektif penubuhan YAB, yang mana ia ditubuhkan untuk membantu daripada segi kebajikan kepada mereka yang memerlukan.Beliau menegaskan pertuduhan kesembilan yang dikenakan ke atasnya iaitu melakukan pecah amanah berhubung sumbangan RM1.3 juta kepada persatuan itu, bukan satu kesalahan pecah amanah kerana pemegang amanah YAB, Muhammad Nabil Salleh dan Khairuddin Tarmizi, tidak pernah membantah wang pendahuluan yang diberikan.Menurut Zahid, berdasarkan keterangan Zul Hisham dan Mohd Nizam Mohd Noor, persatuan itu mempunyai tanggungan seramai 30 pemain tempatan, termasuk tiga pemain import dan juga 15 orang dalam kumpulan pengurusan.“Saya juga dimaklumkan bahawa pemain-pemain persatuan itu adalah pemain sepenuh masa, yang mana mereka bergantung sepenuhnya kepada gaji yang diberikan sebagai pemain bola sepak.“Gaji kesemua pemain dan staf secara purata dalam anggaran RM500,000 sehingga RM600,000 sebulan dan semasa persatuan itu mempunyai masalah kewangan, bayaran gaji yang tertunggak adalah dalam anggaran RM1.3 juta selama empat bulan,” katanya.Tambah Zahid, Majlis Sukan Negara telah membayar semula pendahuluan yang beliau berikan sebanyak RM1 juta kepada Tetuan Lewis & Co pada 14 Julai 2017 dengan menggunakan cek.Selain itu, Zahid menafikan pertuduhan ke-19 yang mana beliau didakwa melakukan pecah amanah dana YAB berjumlah RM10 juta, dengan memberikan pinjaman wang tersebut kepada Armada Holdings Sdn Bhd.Katanya, bayaran kepada Armada Holdings berjumlah RM10 juta adalah satu pelaburan kepada syarikat tersebut, yang terlibat dengan projek pembekal arang batu Indonesia untuk kontrak spot TNB Fuel Services Sdn Bhd.“Setakat pengetahuan saya, sepertimana yang dipersetujui, RM10 juta itu diberikan kepada Armada Holdings sebagai satu pelaburan yang dibuat oleh Yayasan Akalbudi, dan bukan pinjaman.“Pulangan pelaburan yang diterima itu juga, telah berjaya mendatangkan keuntungan kepada Yayasan Akalbudi yang mana keuntungan tersebut boleh digunakan untuk tujuan amal jariah, selari dengan objektif yayasan tersebut,” katanya dan menambah pelaburan RM10 juta kepada Armada Holdings telah dibayar balik bersama-sama dengan faedah sebanyak RM69,722.65.Ahli Parlimen Bagan Datuk itu juga menafikan bahawa pemberian dana YAB sebanyak RM360,000 kepada TS Consultancy & Resources, adalah untuk membantu menjalankan kerja-kerja pendaftaran pengundi, sebaliknya wang tersebut adalah untuk pembayaran percetakan Al-Quran.“Urusan ini adalah antara saya dengan Latiff Mirasa iaitu pengerusi kepada Yayasan Restu yang mencetak Al-Quran tersebut. Saya juga menyatakan bahawa urusan ini sama sekali tidak diketahui oleh TS Consultancy & Resources, kerana Latiff yang meminta saya untuk membuat pembayaran percetakan Al-Quran tersebut yang dibayar kepada syarikat itu,” katanya.Perbicaraan yang berlangsung di hadapan hakim Collin Lawrence Sequerah bersambung hari ini.


Siti Bainun nafi beri Bella makan cili, najis dan simbah air panas

Pengasas Rumah Bonda Siti Bainun Ahd Razali hari ini memberitahu Mahkamah Sesyen bahawa kejadian remaja perempuan sindrom Down yang dikenali sebagai Bella disuruh makan cili dan najis selain diikat, disimbah air panas serta ditekap dengan kuali panas tidak pernah berlaku.
Siti Bainun, 31, berkata tuduhan yang dibuat oleh bekas penghuni rumah kebajikan itu, Yasmin Nahar Mahmood terhadapnya semasa saksi pendakwaan kelima itu memberi keterangan di mahkamah adalah tidak benar.
"Seingat saya, Yasmin semasa menjadi saksi beritahu mahkamah kononnya saya suruh dia ikat Bella setiap masa, suruh bagi cili, makan najis, simbah air panas, tekap kuali panas dan marah-marah. Sememangnya tiada keperluan untuk saya berbuat begitu kepada Bella," katanya.
Beliau berkata demikian semasa disoal peguamnya, Mohammad Farhan Maaruf ketika membela diri atas pertuduhan mengabai dan menganiaya remaja berumur 13 tahun itu.
Siti Bainun berkata dia juga tidak pernah mengarahkan Yasmin dan seorang lagi bekas penghuni Rumah Bonda dikenali sebagai Aida supaya menganiaya Bella atau menyuruh mereka menyimbah air panas terhadap remaja perempuan itu kerana Bella tidak pernah sekalipun menyusahkannya.
Pada prosiding sebelum ini, Yasmin memberitahu mahkamah bahawa Siti Bainun memberi Bella makan 20 biji cili padi, mengugut akan menyimbah air panas ke atas Bella serta mengarahkannya dan Aida memegang Bella serta memaksa remaja itu melutut.
Disoal Mohammad Farhan mengenai keterangan Yasmin mengenai arahan memberi Bella makan cili, Siti Bainun menjawab sepanjang pengetahuannya perkara tersebut tidak pernah berlaku terhadap anak-anak jagaannya.
"Saya tidak pernah buat apa-apa kepada sesiapa pun, walaupun dalam banyak-banyak orang dalam rumah itu, Yasmin yang banyak memeningkan kepala saya setiap hari," katanya.
Siti Bainun diperintah membela diri atas pertuduhan mengabaikan dan menganiaya remaja itu, sehingga menyebabkannya mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.
Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.
Perbicaraan di hadapan Hakim Izralizam Sanusi bersambung petang ini.


Sorry.


Muhyiddin gesa kerajaan beri moratorium khas kepada industri kecil

Pengerusi Majlis Pemulihan Negara (MPN) Muhyiddin Yassin menggesa kerajaan memberikan moratorium khas kepada perusahaan mikro kecil dan sederhana (PMKS) selepas Bank Negara Malaysia (BNM) menaikkan kadar polisi semalaman (OPR) baru-baru ini.
Katanya, sektor PMKS masih belum pulih sepenuhnya dan peningkatan kadar OPR akan menyebabkan mereka menanggung hutang yang lebih tinggi.
“Seperti mana pelaksanaan moratorium sebelum ini, bank-bank di negara kita tidak mengalami kerugian pun,” kata Muhyiddin dalam sebuah hantaran di akaun Facebook rasminya hari ini.
“Jadi apalah salahnya kerajaan sekali lagi berbincang dengan institusi-institusi kewangan supaya memperkenalkan moratorium khas untuk PMKS.”
Pada 8 September, BNM mengumumkan kenaikan OPR sebanyak 25 mata asas kepada 2.5%.
Sementara pada Mei, BNM mengumumkan kenaikan sebanyak 25 mata asas kepada 2% sebelum dinaikkan sekali lagi kepada 2.25% pada Julai.
Pemain industri mengatakan kenaikan OPR ini bakal menjejaskan sektor PMKS.
Muhyiddin berkata, sektor PMKS penting kerana ia mewakili hampir 96% kegiatan ekonomi negara.
“Ramai rakyat yang bergantung kepada sektor ini untuk bekerja dan mencari sumber pendapatan.
“Hampir 50% tenaga kerja di Malaysia bekerja dalam sektor ini,” katanya.


Rahman Shaari diumum sebagai Sasterawan Negara ke-15

Presiden Persatuan Penyair Malaysia (Penyair) Rahman Shaari dinobatkan sebagai Sasterawan Negara ke-15, umum Menteri Kanan Pendidikan Radzi Jidin hari ini.Radzi dalam sidang media mengenai Sasterawan Negara ke-15 berkata seramai sembilan panel terlibat dalam pemilihan Sasterawan Negara ke-15 yang bermesyuarat sejak September 2021 bagi menilai 12 pencalonan dengan tiga daripadanya telah disenarai pendek.Radzi berkata majlis pengurniaan Anugerah Sastera Negara ke-15 akan disempurnakan Yang di-Pertuan Agong Sultan Abdullah Sultan Ahmad Shah pada satu tarikh yang akan dimaklumkan kelak.Anugerah Sastera Negara diberikan oleh kerajaan Malaysia kepada sasterawan yang menulis dalam bahasa Melayu dan memberikan sumbangan cemerlang secara berterusan dalam perkembangan kesusasteraan tanah air melalui ciptaan karya kreatif, pemikiran dan kegiatan sastera yang bermutu tinggi.Radzi berkata Rahman akan menerima Warkah Penghormatan Negara dan wang tunai sebanyak RM60,000, selain menerima penerbitan sebanyak 50,000 naskhah buku atau nilai harga buku berjumlah maksimum RM500,000 untuk dibeli kerajaan dan disebar luas ke sekolah, perpustakaan, jabatan dan agensi kerajaan.Beliau juga akan menerima kemudahan percuma dalam wad kelas satu di mana-mana hospital kerajaan, kemudahan kegiatan mencipta karya sastera dan penerbitan karya, penterjemahan karya yang sesuai dalam bahasa asing, selain elaun sara hidup RM5,000 sebulan.Rahman yang kini seorang penulis bebas dilahirkan di Kampung Gial, Mata Ayer, Perlis pada 5 September 1949 dan pernah bertugas sebagai seorang guru, pegawai bahasa dan pensyarah di institut pengajian tinggi awam.Beliau juga pernah menerbitkan 16 buku akademik, 10 novel, terlibat dalam penghasilan kamus, penyusunan buku selain penulisan skrip drama pentas dan televisyen.Rahman pernah memenangi tempat pertama sayembara menulis esei dan kritikan anjuran Dewan Bahasa dan Pustaka pada 1977, Hadiah Sastera Malaysia kategori puisi pada 1976, 1982 dan 1986 dan Anugerah Penyair Gabungan Persatuan Penulis Nasional Malaysia (Gapena) pada 2013.


Mas Ermieyati kekal ahli Parlimen Masjid Tanah

Mahkamah Tinggi Melaka hari ini menolak bantahan awal petisyen pilihan raya yang difailkan calon Barisan Nasional (BN) Abdul Hakim Abdul Wahid bagi membatalkan kemenangan Mas Ermieyati Samsudin di Parlimen Masjid Tanah pada Pilihan Raya Umum ke-15 (PRU15).
Hakim Anselm Charles Fernandis membuat keputusan tersebut selepas mendapati dua daripada empat asas bantahan awal yang dikemukakan mempunyai merit untuk ditolak mengikut Seksyen 36 (1) Akta Kesalahan Pilihan Raya 1954.
Beliau berkata mahkamah menerima bantahan peguam responden iaitu petisyen difailkan di luar waktu ditetapkan mengikut Seksyen 38 akta sama dan kandungan petisyen berkaitan pelantikan ejen pilihan raya oleh calon yang bertanding tidak jelas dan tidak diperincikan.
"Mahkamah turut mengisytiharkan pemilihan Mas Ermieyati sebagai ahli Parlimen Masjid Tanah pada PRU15 itu adalah sah di samping mengarahkan plantif membayar kos perundangan sebanyak RM20,000," katanya.
Dalam pada itu, peguam Rosfinah Rahmat yang mewakili Abdul Hakim berkata pihaknya akan mengemukakan rayuan dalam tempoh 14 hari.
Pada 3 Januari lepas, Abdul Hakim memfailkan petisyen tersebut di Mahkamah Tinggi Melaka bagi membatalkan kemenangan Mas Ermieyati yang bertanding atas tiket Perikatan Nasional kerana mendakwa berlaku rasuah berbentuk wang dan jamuan bagi meraih undi pada PRU15 lalu.
Bantahan awal yang difailkan oleh Mas Ermieyati sebagai responden menerusi peguamnya Mohd Faizi Che Abu, antara lain mendakwa petisyen tersebut difailkan di luar waktu ditetapkan di bawah Seksyen 38 Akta Kesalahan Pilihan Raya 1954.
Selain itu, Abdul Hakim selaku pempetisyen didakwa melakukan kesilapan kerana tidak menamakan Pegawai Pengurus Pilihan Raya dan Pegawai Suruhanjaya Pilihan Raya (SPR) dalam petisyen tersebut.
Pada PRU15, Mas Ermieyati menang dengan majoriti 4,411 undi dalam pertandingan empat penjuru menewaskan Abdul Hakim, Mutalib Uthman daripada parti Muda dan calon Gerakan Tanah Air (GTA), Handrawirawan Abu Nakar.


Lemak tepu: kawan atau lawan?

Buat sekian lamanya, orang ramai dimomokkan dengan andaian bahawa pengambilan lemak tepu dalam makanan berisiko mendapat penyakit jantung.Pakar kesihatan mengatakan situasi itu tidaklah semudah seperti disangka, walaupun wujud kepercayaan dalam diet tradisional mengenai kesan buruk pengambilan makanan yang mengandungi kandungan lemak tepu yang tinggi.Buat mereka yang pentingkan kesihatan dan sentiasa bimbang mengenainya, pengambilan makanan bergoreng, mentega, produk tenusu, minyak, daging dan ayam akan diketepikan.Tetapi dalam kehidupan, pengambilan lemak dalam makanan juga boleh menyumbang kepada kebaikan dan juga sebaliknya.Sebagai contoh lemak trans, perlu dielakkan sama sekali.Menurut Persatuan Jantung Amerika, “lemak trans menyebabkan peningkatan tahap kolestrol jahat dan merendahkan kolestrol baik dalam badan. Pengambilan lemak trans meningkatkan risiko mendapat penyakit jantung dan strok.”Bagaimanapun, pengambilan lemak tepu tidak mempunyai kaitan secara langsung terhadap risiko sakit jantung.Satu metaanalisis oleh Universiti Harvard yang menjalankan 21 kajian berkaitan lemak tepu dan penyakit jantung membuat kesimpulan tiada bukti kukuh untuk mengaitkan dakwaan dengan risiko sakit jantung.Sebagai contoh lemak trans, perlu dielakkan sama sekali.Ketua Penolong Pengarah Kanan Bahagian Kawalan Penyakit Kementerian Kesihatan Dr Rosnah Ramly menjelaskan perkaitan dari sudut teknikal dalam memahami isu itu.“Idea mengaitkan lemak tepu dengan penyakit jantung dibuat berdasarkan andaian bahawa lemak tepu meningkatkan jumlah kolestrol dan merendahkan ketumpatan kolestrol lipoprotein (kolestrol jahat) yang menjadi punca risiko sakit jantung,” katanya kepada MalaysiaNow.Bagaimanapun, tambahnya, terdapat beberapa kajian yang meneliti kaitan langsung pengambilan lemak tepu dan penyakit jantung menemui jawapan yang bercanggah.“Ini menunjukkan hubung kait antara lemak tepu, kolestrol dalam darah dan penyakit jantung tidak semudah yang disangkakan,” katanya.“Kita tidak boleh mengandaikan sesuatu nutrisi itu tidak baik hanya kerana ia memberikan kesan kepada satu parameter.”Dari lecah lari ke duriWujud juga masalah daripada apa yang kononnya dipanggil sebagai “peralihan kesihatan” daripada lemak tepu.Dalam usaha mengurangkan kandungan lemak demi memenuhi syarat-syarat dikemukakan sektor kesihatan, banyak syarikat mula memproses produk makanan mereka secara besar-besaran di kilang-kilang.Tetapi, mengurangkan kadar lemak tepu dalam proses penyediaan makanan akan menghilangkan rasa pada makanan menyebabkan syarikat-syarikat menambah gula dan bahan-bahan perasa lain untuk kekal sama.Ini bermaksud, banyak makanan diproses ditambah gula, menyebabkan ia mengandungi kalori yang tinggi dan kurang nutrisi penting.Akhirnya, orang ramai yang pentingkan diet rendah lemak mengambil gula dan karbohidrat lebih tinggi tanpa mereka sedari.Ia secara tidak langsung menyebabkan peningkatan kes penyakit diabetes jenis 2 (T2D) sejak kebelakangan ini.Satu kajian yang diterbitkan oleh Annals of Global Health pada 2015, bertajuk “Diabetes Care in Malaysia: New Model and Solutions” mendedahkan T2D sudah menjangkiti kira-kira 20.8% golongan dewasa melebihi umur 30 tahun, menjejaskan kira-kira 2.8 juta rakyat dalam negara.Tetapi, ia bukan alasan untuk kita berpatah balik mengambil lemak tepu, walaupun ia didakwa tidak ada kaitan dengan penyakit jantung, kerana ia tidak semestinya menyihatkan dan perlu dihindar dalam amalan diet sihat.Pakar kardiakologi, Dr Wong Teck Wee menyarankan peralihan penuh kepada pengambilan makanan yang mengandungi lemak sihat.Wong yang juga presiden Persatuan Penuaan Sihat Malaysia (MHAS) memberitahu MalaysiaNow, pengambilan minyak ke dalam makanan juga dianggap tidak sihat bagi kesihatan jantung, begitu juga, pengambilan lemak tepu.Katanya, paling penting adalah keseimbangan.“Jika anda suka makanan yang tinggi dengan lemak tepu, cuba amalkan lebih banyak pengambilan lemak politaktepu dan monotaktepu yang boleh didapati dalam biji chia, biji flax dan lain-lain.”Bagi mengatasi masalah salur darah tersumbat, Wong mencadangkan pengambilan makanan lengkap, diet berasaskan tumbuhan yang tinggi serat dan karbohidrat kompleks.Bagi Rosnah, adalah penting untuk meningkatkan kesedaran masyarakat mengenai isu tersebut.“Kita perlu mula mendidik orang awam mengenai cadangan asas pengambilan makanan, bukannya pendekatan mengambil nutrisi tunggal kerana ramai dalam kalangan masyarakat hanya makan makanan tanpa melihat kepada khasiat yang diperlukan,” katanya.“Ia akan membantu mereka memahami jenis makanan dan jumlah yang diperlukan,” katanya.


Mampukah Anthony Loke kikis persepsi ‘chauvinis’ DAP?

Nama Democratic Action Party atau DAP sejak sekian lama sukar mendapat tempat dalam kalangan masyarakat Melayu apabila ia sering digambarkan sebagai parti yang terlalu pro kepada masyarakat Cina, terutama isu-isu yang sensitif seperti bahasa dan pendidikan sehingga dianggap sebagai “chauvinis”.Meskipun parti itu pernah bekerjasama dengan PAS, Semangat 46, dan Bersatu yang merupakan parti Melayu, DAP tidak pernah berjaya dalam usahanya menawan Putrajaya kecuali pada 2018 ketika Pakatan Harapan (PH)  diketuai Dr Mahathir Mohamad.Faktor Mahathir dan Bersatu yang dianggotai oleh bekas ahli-ahli Umno seperti Muhyiddin Yassin yang menentang Najib Razak dalam isu 1MDB dikatakan mampu menarik sejumlah sokongan Melayu terhadap PH walaupun dengan adanya DAP.DAP pada Ahad melantik setiausaha agung baru, Anthony Loke yang juga ahli Parlimen Seremban bagi menggantikan menggantikan Lim Guan Eng.Walaupun Lim kini menjawat jawatan pengerusi, di dalam DAP, jawatan setiausaha agung merupakan yang paling berkuasa.Kedua-dua Loke dan Lim dilihat berbeza personaliti.Bekas menteri kewangan itu disifatkan sebagai seorang yang lantang manakala Loke yang juga bekas menteri pengangkutan kelihatan lebih santai.Selain itu, penguasaan bahasa kebangsaan Loke juga lebih baik daripada sesetengah pemimpin utama DAP, sekali gus boleh merapatkan jurang antara parti itu dengan orang-orang Melayu.Namun mampukah personaliti Loke mengubah persepsi negatif terhadap dalam kalangan masyarakat Melayu dan parti-parti Melayu?Ketua Pemuda Umno Seremban Zool Amali Hussin berkata, personaliti bukan isunya.“DAP tetap DAP. Sama sahaja pemahaman mereka,” katanya kepada MalaysiaNow.Katanya, ideologi parti itu tidak akan berubah walau siapapun tokohnya.“Rakyat Malaysia dah bagi mereka peluang jadi kerajaan pusat, pun dia masih tak boleh mengubah persepsi orang Melayu,” katanya.Zool mendakwa tiada yang luar biasa jika melihat prestasi Loke sebagai ahli Parlimen Seremban.Loke lebih lembutBagaimanapun, wartawan veteran G Manimaran berkata, personaliti Loke yang lebih lembut boleh meluaskan lagi penerimaan parti itu dalam kalangan masyarakat pelbagai kaum.Ini kerana katanya Loke merupakan pemimpin generasi ketiga dan dianggap sebagai muka baru yang diangkat sebagai pemimpin utama DAP.“Dalam kalangan orang Melayu, dia akan dilihat sebagai pemimpin yang lebih mesra rakyat berbanding pemimpin yang sebelum-sebelum ini,” katanya kepada MalaysiaNow.Ia turut dipersetujui oleh pemerhati politik, Wong Chin Huat.Katanya, imej negatif DAP dalam kalangan Melayu akan pudar dengan mengangkat Loke sebagai pemimpin utama.“Perbezaan umur yang besar akan menarik perhatian pengundi yang inginkan penggantian generasi, termasuk yang Melayu” katanya kepada MalaysiaNow.Wong berkata, pada usia 44 tahun, Loke sekurang-kurangnya berusia satu generasi lebih muda berbanding ketua parti politik lain seperti Anwar Ibrahim, Mohamad Sabu, Muhyiddin dan Ahmad Zahid Hamidi.Menurut Wong, Lim memasuki Parlimen pada 1986 ketika hubungan kaum ketika itu agak tegang dan imejnya sebagai pejuang agresif Cina terpahat dalam hati orang Melayu.Katanya ini berbeza dengan Loke yang memasuki Parlimen pada tahun 2008 tatkala lebih ramai Melayu menerima DAP sebagai pembangkang.“Loke terkenal dengan gaya politiknya yang lebih prihatin, halus dan boleh dibawa berbicara,” katanya.Namun berhubung impak Loke terhadap kerjasama dengan parti-parti Melayu seperti PAS dan Bersatu bagi membentuk kerjasama, Manimaran berkata keputusan itu tidak bergantung kepada personaliti beliau semata-mata.“Isu ini harus dilihat secara kolektif dalam gabungan PH. Pendirian dan kerjasama dengan gabungan lain khususnya untuk hadapi Pilihan Raya Umum ke-15 (PRU15) akan dilihat sebagai dasar kolektif bukan hanya personaliti.”Wong berkata, meskipun ahli Parlimen Seremban itu mempunyai hubungan yang baik dengan sesetengah pemimpin-pemimpin Bersatu dan PAS, ia tidak bermakna DAP akan mendukung “khemah besar” yang merangkumi PH dan Perikatan Nasional (PN).“Ini kerana penyokong DAP tidak berbudaya wala, mereka tidak akan tiba-tiba memeluk Bersatu dan PAS semula atas arahan pemimpin setelah kian lama bermusuhan.”Bagi Zool, tiada prospek yang boleh dibayangkan antara DAP dengan Umno.“Umno tetap akan cuba merampas kerusi Seremban daripada Anthony Loke.“Kami ada strategi-strategi kami,” katanya.


Pegawai kanan SC, ahli politik dilapor terlibat rasuah RM28.2 juta

Suruhanjaya Pencegahan Rasuah Malaysia (SPRM) menerima laporan berhubung salah laku dan jenayah rasuah termasuk kes melibatkan keluarga dan lembaga pengarah Suruhanjaya Sekuriti (SC).Menurut laporan Utusan Malaysia, laporan yang diterima petang semalam itu dibuat oleh sekumpulan individu yang mendakwa mempunyai bukti kukuh selain tidak menafikan ahli politik kanan kerajaan juga turut terlibat.“Saya mahu SPRM segera menyiasat perkara ini. Kita tidak mahu integriti dan imej SC tercalar kerana isu integriti dan jenayah rasuah seperti ini,” katanya seperti dipetik laporan Utusan Malaysia.Menurut wakil sekumpulan individu itu, siasatan segera oleh SPRM perlu dilakukan kerana banyak syarikat dan orang awam menjadi mangsa salah laku tersebut.Katanya, sebanyak tiga kes akan dirujuk dalam laporan tersebut melibatkan konflik kepentingan ahli lembaga pengarah SC membabitkan saham bernilai RM28.2 juta di mana ahli lembaga pengarah tersebut memiliki kepentingan di dalam syarikat yang mempunyai hubungan kerja dengan SC.Ia juga mengatakan anak pengurusan tertinggi SC juga terlibat dan mendapat jawatan tertinggi di dalam syarikat yang disiasat dan siasatan tersebut ditutup oleh SC.Menurut sekumpulan individu tersebut kes yang dilaporkan turut melibatkan pegawai-pegawai tinggi SC yang menerima rasuah sebagai balasan menutup kes siasatan ke atas syarikat awam yang melakukan kesalahan “insider trading”.Laporan itu diterima SPRM hanya beberapa hari selepas SC mengeluarkan kenyataan yang mengatakan tindakan Ketua Pesuruhjaya Azam Baki yang berkongsi akaun Central Depositories (CDS) bersama adiknya bagi pembelian saham pada 2015 adalah melanggar undang-undang.


Kes baru Covid-19 turun lagi ke paras 15,000

Malaysia merekodkan kes baru sebanyak 15,666 menjadikan kes keseluruhan Covid-19 meningkat sebanyak 2,011,440 kes.Kes harian Selangor catat rekod  tertinggi sebanyak 2,632 hari ini disusuli Sarawak yang mencatat 1,983 kes jangkitan.Sabah mencatatkan kes harian sebanyak 1,784, Kedah (1,207), Kelantan (1,406), Perak (856), Pulau Pinang (1,651), Kuala Lumpur (411), Pahang (763), Melaka (329), Negeri Sembilan (143) dan Terengganu (483).Putrajaya (14) dan Perlis (30) sahaja negeri yang mencatat kes dua digit hari ini.Hanya Labuan (3) sahaja yang yang mencatatkan kes harian satu digit hari ini.8,053 pesakit sembuh dicatatkan menjadikan jumlah keseluruhan 1,764,579.Sementara itu 1,266 pesakit diletakkan di unit rawatan rapi termasuk 954 disahkan pesakit Covid-19 dan 312 disyaki dan masih di bawah pemeriksaan.689 orang memerlukan alat bantuan pernafasan termasuk 432 orang yang disahkan positif Covid-19.